Aka yatichäwinakaniwa
© 2014 Watch Tower Bible and Tract Society of Pennsylvania.
‘Sapa mayniru kunjam qhanañchañsa yatiñasawa’
6 JANA • 96, 93 QʼOCHUNAKA
Jesusan ewjjaparjam yatiyapjjañäni
11 JANA • 73, 98 QʼOCHUNAKA
Jehová Diosajj taqe kunsa sum uttʼayi
21 JANA • 125, 53 QʼOCHUNAKA
¿Jehová Diosan markapampi chikati sarasktanjja?
26 JANA • 45, 27 QʼOCHUNAKA
▪ ‘Sapa mayniru kunjam qhanañchañsa yatiñasawa’
▪ Jesusan ewjjaparjam yatiyapjjañäni
Utat uta yatiykasajja, awisajj kunayman toqetwa jisktʼapjjestu. Aka nayrïr yatichäwinwa kunjamsa ukham jisktʼanakar qhanañchsna ukatakejj yanaptʼistani (Col. 4:6). Ukat payïr yatichäwinsti, Diosan arunakap yatiykasajj Mateo 7:12 qellqat phoqañajj kunja wakiskirisa ukwa yatjjataskañäni.
▪ Jehová Diosajj taqe kunsa sum uttʼayi
▪ ¿Jehová Diosan markapampi chikati sarasktanjja?
Jehová Diosajj nayra maranakatpachwa, servirinakaparojj sum organizawayi. Aka pä yatichäwinakanjja, Jehová Diosajj kunjam sarnaqañassa muni uka toqetwa yatjjataskañäni. Ukat kunatsa markapat janipun jitheqtañasäki uksa yatjjataskarakiñäniwa.
3 ‘Nayan manqʼajajj khitankitu ukan munañapa phoqañawa’
16 Jehová Diosaw yanaptʼawayitu
NAYRÏR JANA: Thaki lakankir mä chawlla qhatunwa yatiyaski. Uka islanjja, 20 jila arunakaw parlasi
48.220
201
32
76
570
¿Kunas wal kusisiytam? ¿Chacha warmjam sum jakasiña? Jan ukajj ¿wawanakamampi amigonakamampi kusistʼaña? Khitinakarutï wal munasktan ukanakampi manqtʼasiñajj wali kusiskañawa. Ukhamarakiw cristianonakarojja, Jehová Diosan munañap phoqañasa, Arupat yatjjatañasa, suma yatiyäwinak yatiyañasa wal kusisiyistu, ¿janich ukhamäki?
David reyejj akhamwa qʼochüna: “[Jehová] Dios Tatitojjay, munañam lurañaw kusisiyitu; yatichäwinakamajj chuymajjankiwa” sasa (Sal. 40:8). Davitajj kunayman jan walinakansa uñjaskchïnjja, Diosan munañap phoqasajj wali kusisïna. Ukampis janiw David sapakejj Diosan munañap lurasajj kusisit jikjjataskänti.
Apóstol Pablojj Cristot parlkasajja, Salmo 40:8 qellqat amtasajj sänwa: “Cristojj akapachar mantanisinjj Diosarojj sän[wa]: Janiw jumajj animalanakan sacrificionakapjj munkjjtati, ukatwa nayatakejj aka cuerpojja wakichtajja. Sacrificion loqtat animalanakas janiw munaskjjtamti, ni jucha apaqer sacrificionakasa. Ukatwa sista: ‘Dios, nayawa juman munañama phoqher jutta kunjämatejj nayjjat libron qellqatäki ukhamarjama’” sasa (Heb. 10:5-7).
Jesusajj aka Oraqenkkasajja, Diosan luratanakap uñjasinsa, amigonakapamp parltʼasisinsa, jupanakamp manqtʼasisinsa wal kusisïna (Mat. 6:26-29; Juan 2:1, 2; 12:1, 2). Ukampis taqe ukanakat sipansa, Jehová Diosan munañap phoqañawa jupatakejj jukʼamp askïnjja. Ukatwa säna: ‘Nayan manqʼajajj khitankitu ukan munañapa, ukhamarak lurañapa phoqañawa’ sasa (Juan 4:34; 6:38). Kun lurasakis maynejj cheqpach kusisitäspa uk sumwa Jesusan arkirinakapajj yatipjjäna. Ukatwa Jesusat yateqasisajj Diosan Reinopat wali kusisit yatiyapjjäna (Luc. 10:1, 8, 9, 17).
Jesusajj arkirinakaparojj sänwa: ‘Taqe akapachankir jaqenakar yatiyir sarapjjam, nayar arkir tukuyapjjam; bautisapjjam Dios Awkina, Yoqana, qollan ajayun sutiparu. Yatichapjjarakim taqe kuntejj nayajj jumanakar yatichapksma ukanaka phoqaña. Amtasipjjapunim, nayajj sapürupuniw jumanakampïskta akapachan tukusiñapkama’ sasa (Mat. 28:19, 20). Uk phoqañatakejja, taqe cheqanwa Diosat parlañasa, Bibliat yateqañ munirinakarusa wasitatwa kuttʼañasa, ukhamat sapa kuti Bibliat yatichañataki. Uk lurasajj wali kusisitäñäniwa.
Janis istʼañ munapkchistojja, munasiñaw yatiyaskakiñatak yanaptʼistu
Jaqenakajj istʼistpasa janisa, suma chuymanïñaw kusisitäñatakejj yanaptʼistani. Yaqhepanakajj Diosan Arupat yatiyatajj janiw istʼapkistuti, ni yäqapkistusa, ukhampachas ¿kunatsa Diosan Reinopat yatiyaskaktanjja? ¿Kunatsa Jesusan arkiripar tukupjjañapatak yanaptʼaskaktanjja? Jehová Diosaru ukat jaqe masisar munatas layku. Janitï yatiyksnajja, janiw qhespiyasksnati, ni jaqe masisas qhespiyaskaspati (Eze. 3:17-21; 1 Tim. 4:16). Jichhasti kunas jilat kullakanakarojj kusisit chuymampi yatiyaskakiñatak yanaptʼawayi uk uñjañäni.
Sum amuytʼasa jisktʼañajj wali askiwa. Mä urojja, Amalia sat kullakajj mä chacharuw periódico liyiskir mä plazan uñjäna. Jakʼachasisajj akhamwa jisktʼäna: “¿Kuna suma yatiyäwis utji?” sasa. Ukatsti uka chachajj sarakïnwa: “Janiw kuna suma yatiyäwis utjkiti” sasa. Ukatwa Amaliajj säna: “Nayajj suma yatiyäwinakwa Diosan Reinopat yatiyaskta” sasa. Uka chachajj wal uka toqet yatjjatañ munäna, ukatwa Bibliat yateqañ qalltäna. Kullakajja, uka urojj kimsaniruw plazan yatichañ qalltäna.
Janice sat mä kullakajja, Diosan Arupatjja trabajopanwa yatiyarakïna. Trabajopanjja, uta uñjiri mä guardiaw Yatiyañataki sat revistan mä yatichäwipat wal yatjjatañ munäna, mayni trabajir masipas ukhamaraki. Ukatwa Janice kullakajj säna: “Sapa kuti revistanak mistkani ukhajj apanipunïwa” sasa. Yatiyañataki ukat ¡Despertad! sat revistanakajja, kunayman toqenakatwa parli, ukatwa yaqha trabajir masipajj ukanak mayirakïna. Uk uñjasasti mayni trabajir masipas munarakïnwa. Kullakajj akham siwa: “Jehová Diosajj wal bendiciwayitu” sasa. Jichhajja, 11 trabajir masinakapatakiw revistanak sapa kuti api.
Tamanak tumptʼir mä jilatajja, utat uta yatiyañat parlkasajja, akham sasaw jilat kullakanakar säna: “Janiw ‘yaqha uruw kuttʼanï’ sasakejj yatiyañ tukuyapjjañamäkiti, jan ukasti, akhamwa jisktʼapjjañama: ‘¿Kunjamsa Bibliat yatichapjjta uk yatiñ munasmati? Jan ukajj ¿kunürusa, kuna horasarus kuttʼanirista?’” sasa. Jilatajj saskakiwa: “Ukham lurasinjja, mä tamankir jilat kullakanakajja, mä semananakwa 44 jaqenakar Bibliat yatichañ qalltapjjäna” sasa.
Maysa toqetjja, jankʼakiw kuttʼañasa, yamas wali askïspawa mä qawqha urut kuttʼañajja. Ukhamatwa Bibliat cheqapuni yatichañ munatassa, yanaptʼañ munatassa amuyapjjani. Mä kutejja, akham sasaw mä warmirojj jisktʼasïna: “¿Kunatsa Jehová Diosan Qhanañchirinakapampejj Bibliat yateqañ qalltta?” sasa. Jupasti sarakïnwa: “Wali munasirïpjjewa, nayatsa llakisipjjarakiwa, ukatwa yateqañ qalltta” sasa.
Akham sasaw jisktʼsna: ‘¿Kunjamsa Bibliat yatichapjjta uk yatiñ munasmati?’
Madaí sat mä kullakajja, Precursoranakatak Escuelaruw saräna. Uka qhepatsti, tunka phesqaniruw Bibliat yatichjjäna, yaqha phesqanirusti mayni jilat kullakanakaruw pasayäna. Jupanakat mä qawqhanejj tantachäwinakarojj jutjjapjjarakïnwa. ¿Kunas kullakarojja waljanir Bibliat yatichañ qalltañatakejj yanaptʼäna? Precursoranakatak Escuelanjja akham sänwa: “Bibliat yateqañ munapki ukanakar kuttʼañajj wali askiwa, ukat jan utankapkchi ukhajja, jikjjatañkamaw thaqañasa” sasa. Ukhamajj uka arunakwa kullakajj katoqasïna. Bibliat waljanir yatichiri yaqha kullakajja, ukham sarakiwa: “Jaqenakar Bibliat yatichañatakejja, jan qarjtas kutin kutin kuttʼañasawa” sasa.
Bibliat yateqañ munirinakaru jankʼaki kuttʼasajja, cheqpachansa jupanakat llakisitaswa uñachtʼaytanjja
Biblia yateqañ munirinakar yatichañataki kuttʼañajj chʼamakïspawa, ukampis kuttʼañasapuniwa. Ukhamatwa walja bendicionanak katoqañäni. Jiwasatï Diosan Reinopat wali sum yatiyañäni ukhajja, waljaniruw ‘kunatejj cheqäki uk uñtʼapjjañapatakisa’ qhespipjjañapatakisa yanaptʼañäni (1 Tim. 2:3, 4). Ukhamatwa wali kusisitäñäni.
“Parlatanakamasti sumäñapapuniwa [...], sapa mayniru kunjäm arusjjatañsa yatipjjañamarakiwa.” (COL. 4:6)
1, 2. 1) ¿Kunatsa wali amuyump jisktʼañajj wakisi? Uk mä uñachtʼäwimp qhanañchtʼam. (Aka janankir foto uñjjattʼam.) 2) ¿Kunatsa chʼama yatichäwinakat parlañ jan ajjsarañasäki?
MÄ KUTEJJA, Biblia toqetwa mä kullakajj chachapampi parlasipkäna. Ukhamaruw chachapajj Trinidad sat yatichäwit parlañ qalltäna. Chachapajj janiw Jehová Diosan Qhanañchiripäkänti, yaqha religionaruw saräna. Janiw Trinidad sat yatichäwitsa sum amuykänti. Ukatwa kullakajj wali amuyumpi akham säna: “Diosajj Diosawa, Jesusas Diosawa, qollan ajayus Diosarakiwa, ukampis mä sapa Diosakiw utji, janiw kimsa Diosajj utjkiti, sasin ¿amuyañajj jumatak walikïspati?” sasa. Chachapasti akham sarakïnwa: “Janiwa, nayajj janiw ukham amuykti” sasa. Ukhamatwa khitis cheqpachansa Diosajja uk yatjjatañ qalltapjjäna.
2 Ukhamajja, yatichkasajj wali amuyumpiw jisktʼañasa, janirakiw chuymsa ustʼayañasäkiti ukwa uka kullakat yateqsna. Ukatjja, janirakiw chʼama yatichäwinakat parlañsa ajjsarañasäkiti. Yaqhepajj Trinidad ukat infierno uka yatichäwinakaruw creyipjje, yaqhepasti janiw Diosajj utjkiti sapjjarakiwa, ukham amuyirinakarojj jan ajjsartʼasaw qhanañchañasa. Ukatakejj Jehová Diosaru confiyañäni ukat yatichäwinakaparjam lurarakiñäni. Ukhamatwa sum amuytʼayañäni, chuymanakaparus purtʼarakiñäni (Col. 4:6). Jichhasti, kunjamsa yatjjattʼat jilat kullakanakajj uka toqenakat yatichapjje uk uñjañäni. 1) Kuntï jaqejj amuyki uk yatiñatakiw jisktʼapjje, 2) kuntï Bibliajj siski ukwa amuytʼayapjjaraki, 3) sum amuytʼayañatakejj uñtasitanakampiw yatichapjjaraki.
3, 4. ¿Kunatsa jaqenakan amuyunakap yatiñatakejj jisktʼañajj wakisi? Mä uñachtʼäwimpi qhanañchtʼam.
3 Kunapachatï Bibliat yatiytan ukhajja, kunsa maynejj amuyi uk yatiñatakejj jisktʼanakaw yanaptʼistu. Proverbios 18:13 qellqatanjja siwa: “Maynin arunakapa jan sum istʼkasina arsuñajja, jan amuytʼanïña, mä pʼenqarakiwa” sasa. Ukhamajj kunsa amuyi uk yatiñajj wali wakiskiriwa. Jan uk sum yatkasajja, inamayaw kunanakarutï jan creyipki ukanakat parlasajj tiemp apaqasisksna (1 Cor. 9:26).
4 Infiernotsa mä jaqempi parlksna ukham sañäni. Infiernonjja ninampis jaqenakajj tʼaqhesipkaspa ukhamwa yaqhepajj amuyapjje. Yaqhepasti, Diosat jayarstʼatanakajj niyas infiernonkjjapjjaspa ukhamwa amuyapjjaraki. Ukhamajj akham jisktʼañaw wakisispa: “Infiernotjja may maywa jaqenakajj parlapjje, jumatakejj ¿kunas infiernojja?” sasa. Uka jisktʼar kunjjay sischini, uk sum istʼasaw Bibliampi qhanañchtʼaraksna.
5. Kunatsa ukham amuyi uk yatiñatakejj ¿kunjamsa jisktʼañajj yanaptʼistaspa?
5 Wali amuyump jisktʼañajj kunatsa ukham amuyi uk yatiñatakiw yanaptʼarakistu. Amuytʼañataki, “janiw Diosajj utjkiti” sasin maynejj sistaspa ukhajja, ¿kamssnasa? “Akapachan yatichäwinakaparjamaw ukham amuypacha, jan ukajj inas monot jutatätanwa sasin amuychi”, ¿ukham amuyañajj walikïspati? Janiwa (Sal. 10:4). Yaqhepanakajj wal tʼaqhesiwayapjje jan ukajj yaqhanakaruw ukham tʼaqhesir uñjawayapjje, ukatwa “Diosajj janiw utjkiti” sasin sapjje. Kunjamaraki mä munasir Diosasti maynir tʼaqhesiyaspasti sasaw amuyapjjaraki. Ukhamajj maynitï “Diosajj janiw utjkiti” sasin sistaspa ukhajja, akham sañasäspawa: “¿Ukhampunti amuyirïta?” sasa. “Janiw” sistani ukhajja, “¿kunatsa jichhajj ‘Diosajj janiw utjkiti’ sasin sisjjta?” sasaw jisktʼaraksna. Uka jisktʼarojj kamschiniy ukarjamaw Diosat yateqañapatakejj yanaptʼsna (Proverbios 20:5 liytʼañataki).
6. ¿Jisktʼasajj kunsa lurañasa?
6 Jisktʼasajj wali amuyumpiw istʼañasa, ukat kunjamasa chuymapan jikjjatasi uksa amuyañasarakiwa. Sañäni, maynejj akham sasaw sistaspa: “Mä jachʼa llakinwa uñjasiyäta, ukampis Diosajj janiw yanaptʼkitänti, ukatwa Diosajj cheqapunit utjpacha sasin pächasjjta” sasa. ¿Ukham satajj kamssnasa? Diosajj utjaskapuniw sasajj janiw jankʼaki yatichañ qalltañasäkiti, jan ukasti chuymachtʼañasawa. Ukatjja akham sasaw saraksna: “Llakinakan uñjastan ukhajja ukham amuyañajj utjapuniwa” sasa (Hab. 1:2, 3). Ukhamajj wali pacienciampi munasiñampi yatichañäni ukhajja, Diosat yatjjatapjjañapatakiw yanaptʼañäni.*
7. Yatiyir sarkasajja, ¿kunjamsa yatichañasa?
7 Kunjamsa Biblian yatichäwinakap amuytʼaysna uk jichhajj yatjjatarakiñäni. Yatiyir sarkasajj Bibliampipuniw yatichañasa. Bibliajj ‘yatiñanïñasatakiw’ yanaptʼistu, ‘suma wakichatäñasatakis’ ukhamaraki (2 Tim. 3:16, 17). Sum yatichañatakejja janiw walja textonaka Bibliat liytʼañajj wakiskapuniti. Jan ukasti, mä qawqha liytʼasajj sumwa qhanañchañasa ukat sumwa amuytʼayañasaraki (Hechos 17:2, 3 liytʼañataki). Uk jichhajj kimsa toqet uñjañäni.
8, 9. 1) “Jesusajj Diosawa” sasin sistaspa ukhajja, ¿kunjamsa amuytʼaysna? 2) ¿Kunjamsa jumanakajj uka toqet amuytʼayapjjerïta?
8 Nayrïri: “Jesusajj Diosawa” sasin sistaspa ukhajja, ¿kunjamsa amuytʼaysna? ¿Kawkïr textonakampis amuytʼaysna? Nayraqatjja, Juan 6:38 qellqatwa uñjjattʼaysna. Ukanjja, Jesusajj akham sänwa: “Nayasti janiw alajjpachat munañajj lurasir jutkti, jan ukasti khitankitu ukan munañap luririw jutta” sasa. Uka textot qhanañchañ tukuyasajja, akham sasaw amuytʼayaraksna: “Jesusatï Diosächejja ¿khitis jupar khitanpachäna? ¿Janit khitanirejj Jesusat sipansa jukʼamp jilïrïkpacha? Cheqas jilïrinakakiw maynirojj kun lurañapatakis khitaspa” sasa.
9 Ukatsti, Filipenses 2:19 qellqatwa uñjjattʼayaraksna. Diosajj Jesusar jiwatat jaktayjjäna ukhajja, kunas pasäna, uka toqetwa Pablojj parlaskäna. Qellqatajj akham siwa: “Ukatwa Diosajj juparojj wali jachʼaru apti, mä suti churaraki, uka sutisti taqe sutit sipans wali jachʼarakiwa” sasa. Uka qellqatat sum amuytʼañapatakejj akhamwa saraksna: “Jesusatï janïr jiwkasajj mä Diosaspäna ukat Diosajj qhepat jukʼamp jachʼar Jesusar aptaspäna ukhajja, ¿janit Diosat sipansa jukʼamp jilïrïkaspänjja? ¿Diosat sipansa yaqha jukʼamp jilïrejj utjaspati?” sasa. Yatichktan uka jaqetejj Bibliar respetomp uñjchi ukat suma chuymanirakïchi ukhajja, jukʼamp yatjjatañatakiw chʼamachasini (Hech. 17:11).
10. 1) Maynitï “infiernojj utjaskapuniwa” sistaspa ukhajja, ¿kunjamsa amuytʼaysna? 2) ¿Kunjamsa jumanakajj infiernot amuytʼayapjjerïta?
10 Payïri: “Jan wali jaqenakajj infiernon tʼaqhesipjjañapapuniwa” sasin mä iglesiar sarir mä jaqejj sistaspa ukhajja, ¿kunjamsa amuytʼaysna? Jan wali jaqenakarojj jan wali luratanakapatjja castigasiñapapuniw sasin inas amuychi, ukatwa ukham sistaspa. Nayraqatjja akham sissnawa: “Cheqansa ñanqha jaqenakajj castigatäpjjaniwa” sasa (2 Tes. 1:9). Ukjjarojja, Génesis 2:16, 17 qellqatwa liytʼarapsna. Ukansti, Jehová Diosaw Adanarojj akham säna: ‘Jumatï juchar purïta ukhajja, cheqpachansa jiwätawa’ sasa. Ukhamajj “Adanan juchapatwa taqenis juchanïtanjja” sasaw qhanañcharaksna (Rom. 5:12). Ukatjja akham sasaw amuytʼayaraksna: “Diosajja janiw Adanampi Evampirojj ‘juchachasipjjäta ukhajj infiernoruw sarapjjäta’ sasajj siskänti, jan ukasti ‘jiwapjjätawa’ sasakiw säna” sasa. Ukat akham jisktʼaraksna: “Adanatï juchachasisajj infiernor sarañapächïna ukhajja, ¿kunatsa Diosajj ‘jiwätawa’ sasakejj sispachäna? ¿Janit ‘infiernoruw saräta sasin’ qhan sañapäkäna?” sasa. Ukatjja, Génesis 3:19 qellqatwa liytʼarapiraksna. Juchachasjjäna uka qhepat kamsänsa ukaw ukan qellqataraki. Ukanjja, janirakikiw infiernot parlkänti. Jan ukasti, “laqʼätawa, laqʼarurakiw kuttäta” sasakiw säna. Qheparojj akham sasaw saraksna: “Infiernon tʼaqhesiñap Diosajj yatchïna ukhajja, ¿kunatsa ‘laqʼaruw kuttäta’ sispachäna? ¿Janit infiernonwa tʼaqhesïta sañapajj wakiskaspäna?” sasa. Amuytʼiri jaqëchi ukhajja, sumwa uka toqenakat amuykiptʼani.
11. 1) Maynitï “suma jaqenakajj alajjpacharuw sarapjjani” sistaspa ukhajja, ¿kunjamsa amuytʼaysna? 2) ¿Kunjamsa jumanakajj alajjpachar sarañat amuytʼayapjjerïta?
11 Kimsïri: “Suma jaqenakajj alajjpacharuw sarapjjani” sistaspa ukhajja, ¿kunjamsa amuytʼaysna? Ukham amuychi ukhajja, ukhamarjamarakiw Biblia liypacha. Jichhajja, Apocalipsis 21:4 qellqatsa liytʼarapksna ukham amuytʼañäni (liytʼañataki). Uka qellqatajj alajjpachatwa parlaski sasin amuyaspa ukhajj ¿kunjamsa amuytʼaysna? Janiw walja textonak liytʼañajj wakiskaspati, jan ukasti uka pachpa textompiw sum amuytʼaysna. “Janirakiw jiwañas [...] utjkjjaniti” siski uka cheqwa uñachtʼaysna. Ukat akham jisktʼaraksna: “¿Kunatsa ‘janiw utjkjjaniti’ sasin Bibliajj sispacha? ¿Nayrajj utjkaspänsa ukham janit amuyaykistu?” sasa. Inas “jïsa” sischini. Ukat akham saraksnawa: “Janiw alajjpachan jiwañajj utjkiti, jan ukasti aka Oraqenaki jiwañajj utji, ukhamajj Apocalipsis 21:4 qellqatan jikjjataski uka bendicionanakajj aka Oraqenwa phoqasini” sasa (Sal. 37:29).
12. ¿Kunatsa Jesusajj uñtasitanakampi yatichäna?
12 Jesusajj Diosan arunakapat parlkäna ukhajja, janiw jisktʼanakampiki yatichkänti, jan ukasti uñtasitanakampiw yaticharakïna (Mateo 13:34, 35 liytʼañataki). Ukhamatwa kunjam chuymanïpjjesa uk amuyäna (Mat. 13:10-15). Uñtasitanakampi yatichasajj jaqenakan chuymaparuw purtʼäna ukat jaqenakas janiw ukanakat armasipkänti. ¿Kunjamsa Jesusjam yaticharaksna?
13. Jesusamp Diosampejj janiw kikpäkiti sañatakejja, ¿kuna uñtasitampisa amuytʼaysna?
13 Amuykañ uñtasitanakampi yatichtan ukhajja, facilak jaqenakajj amuyapjje. Amuytʼañataki: Diosajj Jesusat sipansa jilïriw sañatakejja, ¿kunjamsa amuytʼaysna? Nayraqatjja akham sasaw sissna: “Diosamp Jesusampejja, kunjamäkitï awkimpi yoqampejj ukhamawa. Diosajj Jesusar ‘Wawajawa’ sänwa, ukat Jesusajj ‘Awkija’ sasaw Diosar sarakïna” sasa (Luc. 3:21, 22; Juan 14:28). Ukat akham jisktʼaraksna: “Pä jaqejj kikpakiw sañ munasma ukhajja, ¿kunjamsa amuytʼayasma? ¿Awkimp yoqampitti jan ukajj ispa (gemelo) wawanakatcha amuytʼayasma?” sasa. Inas jupajj ispa wawanakampiw amuytʼayirista sasin sischispa. Ukjjarojj akham saraksnawa: “Cheqansa, jiwasajj pä jaqejj kikpakiw sañatakejj janiw awkimpit yoqampit parlksnati, jan ukasti ispa wawanakatwa amuytʼaysna. Ukhamajj ¿kunatsa Jesusajj Wali Suma Yatichirjamajja, jan ukham siskpachäna? Ukampis Jesusajj Diosaw Awkijajj sasaw säna, ukhamatwa Diosajj jupat sipansa jilïrïtap uñachtʼayäna”.
14. “Janiw Diosajj Supayar infiernon castigañapatakejj uttʼaykaspati” sañatakejja, ¿kuna uñtasitampis amuytʼaysna?
14 Diosajj Supayarus infiernon jaqenakar tʼaqhesiyañapataki uttʼaykaspa ukhamwa yaqhepajj amuyapjje. Mä awkiru uk sum amuytʼayañatakejj mä uñtasitat parltʼañaw wakisispa. Akham sissnajja: “Wawamatï kutkatasjjeristam ukat jan walinak lurjjaspa ukhajja, ¿kamachasmasa?” sasa. Inas awkejj akham sischispa: “Cheqañchiristwa, jan ukhamäñapatakejj walja kutiw yanaptʼirista” sasa (Pro. 22:15). Ukatjja “jan istʼas jan walinak luraskakispa ukhajj ¿janit castigkasma?” sasaw jisktʼaraksna. “Asutʼjañaw wakisispa” sasaw uka awkejj saspa. Ukjjarojj akham sasaw jisktʼaraksna: “Wawamarojj mä jaqe ukham kutkatasiñ yatichaskatap yatisma ukhajja, ¿kamachasmasa?” sasa. Cheqansa, awkejj uka jaqetakejj wal colerasispa. Sum amuytʼañapatakejj akhamwa sissna: “Wawamar castigañ munasajja, ¿uka jan wali jaqempiti jawqʼjayasma?” sasa. Jupajj “janiw” saspawa. Cheqas niyakejjay Supayajj jaqenakar jan walir puriychejja, Diosajj janiw jaqenakar castigañapatakejj Supayar uttʼaykaspati.
15, 16. 1) ¿Kunatsa janiw taqenejj Diosan Reinopat istʼapkaniti sasajj sissna? 2) ¿Jaqenakaru yanaptʼañatakejj wali suma yatichirïñati wakisi? Uk qhanañchtʼam. (“Jisktʼanakar qhanañchañataki yanaptʼanaka” siski uka recuadro uñjjattʼarakim.)
15 Diosan arunakap sumsa amuytʼaykchiñänejja, jisktʼanakampi uñtasitanakampi sumsa yatichkchiñänejja, janiw taqenejj Diosan Reinopat istʼapkistaniti (Mat. 10:11-14). Amtapjjañäni, Jesusajj wali suma Yatichirïkchïnsa, mä qawqhanikiw jupar istʼapjjäna (Juan 6:66; 7:45-48).
16 Janisay wali sum yatichañ yatkstanjja, chʼamachasiskakiñasawa (Hechos 4:13 liytʼañataki). Diosan Arupanjja akham siwa: ‘Wiñay jakañatak wakichatanakajja, mä arunjja, suma chuymaninakajj iyawsapjjaniwaʼ sasa (Hech. 13:48). Ukhamasti, jan sinti llakisimti, janiw taqenipunejj istʼapkaniti, janirakiw ni taqenis suma yatichirïktanti. Ukampisa, kunanaktï Jehová Diosajj markap toqe yatichkistu ukanak sum katoqasipjjañäni. Ukhamatwa sum yatichañ yateqañäni ukat yaqhanakarus sumwa yanaptʼarakiñäni (1 Tim. 4:16). Cheqansa, Jehová Diosaw ‘sapa mayniru kunjam qhanañchañsa’ yatichistu. Jutïr yatichäwinjja, kunjamtï uñjatäñ munktan ukham mayninakar uñjasajj kunjamsa sum yatichsna uka toqetwa yatjjataskañäni.
^ tʼaqa 6 “¿Hay razones para creer en Dios?” sat yatichäwjja, La Atalaya octubre 1, 2009 revistan uñjjattʼam.
“Kunjämtï jumanakajj jaqenakampi uñjatäñ munapktas ukhamarak jumanakajj jupanakar uñjapjjam.” (MAT. 7:12)
1. Diosan arunakapat yatiykasajja, ¿kunjamsa jaqenakar uñjañasa? Uk mä uñachtʼäwimp qhanañchtʼam. (Aka janankir foto uñjjattʼam.)
FIYI markanjja, mä chacha warmiw Jesucriston jiwäwip amtañataki invitacionanak lakirasipkäna. Kunapachatï mä warmimp parlasipkäna ukhajja, mä akatjamatwa jallojj purintäna. Ukatwa jilatajj uka warmirojj mä paragua maytʼäna, ukat jupampi warmipampisti mayni paraguapampiw jarkʼaqasipjjäna. Qhepatsti, kunapachatï uka warmejj Jesusan jiwäwip amtañatak tantachäwir sarkäna ukhajja, wali kusisitaw jilatampi kullakampejj jikjjatasipjjäna. Uka tantachäwir sarir warmejj akham sarakïnwa: “Kuntï yatichapkitäna uk janiw sumpach amtaskti, ukampis wali munasiñampiw uñjapjjetäna ukatwa tantachäwir sarta” sasa. Ukhamajj ¿kunatsa uka warmejj tantachäwir jutäna? Jesusan ewjjaparjamaw jilatampi kullakampejj uka warmir uñjapjjäna.
2. 1) ¿Kamsasas Jesusajj ewjjtʼäna? 2) ¿Kunjamsa Jesusan ewjjap phoqsna?
2 Jesucristojja akham sasaw ewjjtʼäna: “Kunjämtï jumanakajj jaqenakampi uñjatäñ munapktas ukhamarak jumanakajj jupanakar uñjapjjam” sasa (Mat. 7:12). ¿Jiwasajj kunjamsa uk phoqsna? Nayraqatjja akham sasaw jisktʼasiñasa: “Nayatejj jupïrista ukhajja, ¿kunjam uñjatäñsa munirista?” sasa. Ukatjja, kunjam uñjatäñtï munktan ukarjamaw uñjañasaraki (1 Cor. 10:24).
3, 4. 1) ¿Tama taypinakti Jesusan ewjjtʼap phoqañasäspa? 2) ¿Kunsa aka yatichäwin yatjjataskañäni?
3 ¿Tama taypinakti Jesusan ewjjap phoqañasäspa? Janiwa. Jesusajj janïr uk siskasajja, taqeniruw sum uñjapjjañama, uñisirinakamarus ukhamaraki sasaw ewjjtʼaskäna (Lucas 6:27, 28, 31, 35 liytʼañataki). Ukhamajj niyakejjay uñisirinakasarus sum uñjañasächejja, yatiyir sarkasajj jaqenakar jukʼampi sumwa uñjañasa, jupanakatsti waljaniw ‘wiñay jakañatak wakichatäsipkaspa’ (Hech. 13:48).
4 Yatiyir sarkasajja aka pusi jisktʼanakatwa amtañasa: 1) ¿khitinakarus yatiyäjja?, 2) ¿kawkinsa parläjja?, 3) ¿kunapach yatiyañas wakisispa?, 4) ¿kunjamsa yatiyäjja? sasa. Uka jisktʼanakajja, jaqenakajj kunjam uñjatäñsa munapjjaspa uk amuyañatakiw yanaptʼistani, ukhamatwa sapa maynirus sum yaticharakiñäni (1 Cor. 9:19-23).
5. ¿Kunanaksa Diosan arunakap yatiykasajj jisktʼasiñasa?
5 Diosan Arupat yatiykasajja, kunayman jaqenakampiw jikistanjja, sapa maynin llakinakapasa sarnaqäwinakapasa mayj mayjawa (2 Cró. 6:29). Ukhamajj yatiykäta ukhajja, akham jisktʼasiñamawa: “Nayatï jupïristjja ¿mä aleq vecinoparjamak uñjatäñti muniristjja? Jan ukajj ¿cheqpachansa kunjam jaqëtsa ukham sum uñjatäñcha muniristjja?” sasa. Sapa mayniw jaq jaqëtanjja, janiw taqenejj mä kikpäktanti uk amtañatakiw uka jisktʼanakajj yanaptʼistani.
6, 7. Maynitï jan sum katoqkistaspa ukhajja, ¿kunsa lurañasa?
6 Janiw khitis “jan wali jaqet” uñtʼatäñ munktanti. Amuytʼañataki, Diosan Arupan akham siwa: “Parlatanakamasti sumäñapapuniwa” sasa (Col. 4:6). Cristianjamajj sapa mayniw uka arunakarjam phoqañatak chʼamachastanjja; ukampis jucharar jaqjamajja, kun arsusasa awisajj pantjastanwa, qhepatakwa chuym leqʼesisktanjja (Sant. 3:2). Awisajj jan walinakan jikjjatasisajja, inas arunakasampi mayniru chuym ustʼaysna, ukampis jankʼaki jiwasar “qhoru jaqeta, jan respetasirita” uñjistaspa ukhajja, ¿walikïspati? ¿Janit kunjamas jikjjataskayätan uk sum amuytʼañap munksna? Ukhamajj jiwasajj mayninakar ukham uñjarakiñäni.
7 Maynitï jan sum katoqkistaspa jan ukajj coleratäskaspa ukhajja, kunatsa ukhamäskpacha uk amuyañaw wakisispa. Inas trabajonsa yateqañ utansa walja lurañanakanïchi, inas usuntat jikjjatasiskchi ukatwa ukhamäskaspa. Walja jaqenakajja, qalltan wali colerataw jilat kullakanakar katoqapjjerïna, ukampis suma chuymampi respetomp uñjatajja, Diosan Arupat yateqañwa qalltjjapjjäna (Pro. 15:1; 1 Ped. 3:15).
8. ¿Kunatsa ‘taqe kasta jaqenakaru’ Diosan Reinopat yatiyañasa?
8 Diosan Arupjja kunayman jaqenakaruw yatiytanjja. Yatiyañataki sat revistanjja, “Bibliat yatjjatasaw nayra jakäwinakapjja jaytawayapjje” sat yatichäwiw mistuwayi, ukanakansti sojjta tunka jilat kullakanakan jakäwinakapat qhanañchasiwayi. Jupanakasti nayrajj lunthatanaka, machirinaka, drogampi qolljasirinaka ukhamäpjjänwa. Yaqhanakasti politiconaka, religionanakan pʼeqtʼirinakapa jan ukajj profesionaläñatak chʼamachasirinaka ukhamäpjjarakïnwa. Yamas yaqhepanakajja, wachoq juchan sarnaqer jaqenakäpjjänwa. Ukampis Diosan Arupat yatjjatasaw nayra jakäwinakap jaytawayapjje, jichhasti jilat kullakanakasäjjapjjewa. Ukhamasti, yaqhep jaqenakajj janiw Diosan Reinopat istʼapkaniti sasin janipun amuyapjjañäniti, jan ukasti ‘taqe kasta jaqenakawa’ Diosan Reinopat istʼapjjani sasaw amuyañasa (1 Cor. 9:22; 1 Corintios 6:9-11 liytʼañataki).
9. ¿Kunatsa jaqenakan utapa respetomp uñjañasa?
9 Diosan arunakap utat uta sarasaw jilpach yatiytanjja (Mat. 10:11-13). Ukampis ak amtañäni, taqenis utasjja respetomp uñjapjjaspa ukwa muntanjja. Utasjja jan khitins mantkaya wali sum lurtʼastanjja, janirakiw khitin uñchʼukitäñsa munktänti. Ukhamasti vecinonakasan utaparojj ukham respetompiw uñjañasaraki. ¿Ukhamti uñjasktanjja? (Hech. 5:42.)
10. Jaqenakar jan colerayañatakejja, ¿kunanakatsa amuyasiñasa?
10 Jichhürunakanjja, jan wali jaqenakajj waliw jiljjattaski, ukatwa walja jaqenakajj jan uñtʼatanakarojj jan confiyjjapjjeti (2 Tim. 3:1-5). Ukampis jiwasat jan ukham amuyapjjañapatakejj chʼamachasiñasawa. Mä utarus punkut leqtʼasksna ukham amuytʼañäni, utanejj jan mistunkani ukhajja, inas ventanat uñantañsa jan ukajj ut muytañsa munsna. Vecinonakajj ukham lurir uñjapjjestaspa ukhajja, ¿kamsapjjaspasa? Yatiyktan uka cheqanakan ¿ukham lurañajj walikïskaspati? Cheqansa, Diosan suma arunakapjja taqeniruw yatiyañ muntanjja (Hech. 10:42). Janirakiw jan wali amuyumpis utat uta sarktanti, jan ukasti taqenis Diosar uñtʼapjjaspa ukwa muntanjja (Rom. 1:14, 15). Ukampis wali amuyumpiw yatiyañasa, janiw jaqenakar ina chʼusat colerayañ munktanti. Apóstol Pablojj akham sänwa: “Janirakiw khitirus kuna jan walsa lurapkti, ukhamata nanakan luräwinakajjat jan walinak parlasipkañapataki” sasa (2 Cor. 6:3). Kunapachatï utanakap wali respetompi uñjktan ukhajja, jaqenakajj Diosan Arupat inas yatjjatañ munapjjarakchispa (1 Pedro 2:12 liytʼañataki).
11. ¿Kunatsa tiemposa respetapjjañap muntanjja?
11 Cristianonakjamajj niya taqeniw jan tiemponi sarnaqtanjja. Ukhamasti kuna lurañanakay utjchistu ukanak sum phoqañatakejja, tiemp sumwa jalanoqtʼastanjja (Efe. 5:16; Fili. 1:10). Ukampis maynitï lurañanakasat tiempo apaqestaspa ukhajja, inas colerassna. Inas akham sissna: “Jan tiemponïskataj amuyaspa, janirak jaya tiempos parljjayitaspati” sasa. Ukhamajj Jesusan ewjjaparjam phoqañatakejja, ¿kunjamsa yatiykasajj jaqenakan tiempop respetatas uñachtʼaysna?
12. Kuna horasas jaqenakar visittʼañajj wakisispa ukjja, ¿kunjamatsa yatsna?
12 Kunapachas jaqenakar visittʼañajj wakisispa uk sumwa amuyañasa. Territorioman ¿kuna horasasa jaqenakajj utapankasipki? ¿Kuna ratus sum istʼapjjestaspa? Uk amuytʼasawa yatiyir sarañatakejj tiempo apstʼasiñasa. Yaqhep lugaranakanjja, jaypʼu toqeruw utat uta yatiyir mistupjje. Jumajj jakkta uka cheqan ukhamarakïchi ukhajja, inas uka horasanakar mistuñataki chʼamachaschisma (1 Corintios 10:24 liytʼañataki). Jaqenakajj tiemponïpki uka horasaru yatiyir mistuñatak chʼamachasiñäni ukhajja, Jehová Diosajj bendicistaniwa.
13. ¿Kunjamsa jaqenakar respeto uñachtʼayaskaksna?
13 ¿Kunjamsa respeto uñachtʼayaskaksna? Mä jaqetï sum katoqtʼistani ukhajja, Diosan Arupat sumwa yatiyañasa, ukampis janiw tiempo añch apaqañasäkiti. Inas uka horasajja, kunatï jupatak askïki ukanak lurañataki tiemp apstʼasiskchi. Ukatjja, jupatï “janiw tiemponïkti” sistani ukhajja, “mä ratukïniwa” sañasawa, ukatsti ukarjamaw phoqañasaraki (Mat. 5:37). Parlañ tukuyjjasajja, “kuna ratus wasitamp kuttʼanirista” sasaw saraksna. Yaqhep jilat kullakanakajj akham sasaw sapjje: “Wasitat kuttʼaniñwa munirista. Janïr jutkasajja, ¿celularamar jawsanirismati jan ukajj mä mensajcha aptʼayanirisma?” sasa. Kunapachatï jaqenakajj tiemponïpki uka horasar yatiyktan ukhajja, apóstol Pablotwa yateqasisktanjja. Jupajj akham sänwa: “Janiw nayan walïñajjakti [munktjja] jan ukasti mayninakan askïñapwa muntjja, ukhamata jupanakajj qhespiyatäpjjañapataki” sasa (1 Cor. 10:33).
14-16. 1) Kuna amtampis visittʼasktan ukjja, ¿kunatsa qhan sañasa? Uk mä uñachtʼäwimp qhanañchtʼam. 2) Tamanak tumptʼir mä jilatarojja, ¿kunjam yatiyañas yanaptʼi?
14 Mä jan uñtʼat jaqes celularamar jawsankiristam ukham amuytʼañäni, ¿kuns manqʼañ munasma? sasin jisktʼiristam ukhajja, inas jumajj khitirakïpacha, kuns munpacha sas amuychisma. Ukat uka jaqempejj janiw jaya tiempo parlkasmati, inas respetot mä jukʼa tiemp istʼchisma. Ukampis jawsaniritï sum arunttʼasina sutipa awisiristam ukhamarak manqʼa aljirïtwa sasin siristam ukhajja, inas juparojj sum istʼchisma. Cheqas taqeniw respetompi qhana arunakampi parlatäñ muntanjja. Ukhamajj Diosan Arunakap yatiykasajja, ¿janit ukham lurañajj wakiskarakispa?
15 Walja cheqanakanjja, kuna amtampis visittʼasktan uk qhanwa yatiyañasa. Cheqas Diosan suma yatiyäwinakapwa aptanjja, ukampis jan sum aruntasaki, akham sasin jisktʼañajj ¿walikïspati?: “Jumatï akapachan jan waltʼäwinakap chhaqtayañ munasma ukhajja, ¿kawkïrsa nayraqat chhaqtayasma?” sasa. Ukham jisktʼañajj walikïskaspawa, ukhamatarakwa Bibliatsa qhanañchsna. Ukampis utanejj jiwasat kamsaspasa ukwa amuyañasa, jupajj inas akham sischispa: “¿Khitis aka jan uñtʼat jaqejja, kunatsa ukham jisktʼitu? ¿Kunsa munpacha?” sasa. Ukhamasti, khitïtansa uk qalltatpach qhan sañaw wakisispa (Fili. 2:3, 4). ¿Kunas uk lurañatak yanaptʼistaspa?
16 Tamanak tumptʼiri mä jilatarojj ak lurañaw yanaptʼi: nayraqatjja utaniruw sum arunttʼi, ukjjarusti jupajj khitisa ukwa yatiyaraki, ukatsti ¿Kunatï chiqäki uk yatiñ munasmati? sat tratado churi, ukjjarojja akham siwa: “Jichhürojja, aka qellqatampiw yatiyasipkta. Akanjja kuntï jaqenakajj jilapart jisktʼasipki uka sojjta jisktʼaruw qhanañchaski. Aka may jaytawayäma” sasa. Ukjjarusti, qellqat uñjjattʼayasajja jilatajj akham sasaw jisktʼaraki: “¿Uka toqenakat jisktʼasirïtati?” sasa. Utanitï mä jisktʼa ajllchi ukhajja, ukarjamaw jilatajj Bibliamp qhanañchtʼi. Jan ukajj jupaw mä jisktʼa ajllirapi, ukhamat utanimp parltʼaskakiñataki. Cheqas kunayman toqenakatwa parltʼañ qalltsna. Uka jilatajj akham sarakiwa: “Kunaratutï khitïtansa, kuna amtampis visittʼasktan uk yatiytan ukhajja, jaqenakajj janiw añch ajjsarayasipkiti, ukhamatwa jupanakampejj parltʼaskaksna” sasa. Yaqhep cheqanakanjja, kuna amtampis visittʼasktan uk janïr siskasajja, khitïtansa kawkitsa juttan ukanak yatiñwa munapjje. Ukhamajja, kunjamatsa jaqenakajj sum istʼapjjestaspa uk amuyañajj wali wakiskiriwa.
17. Kunjamtï aka yatichäwin yatjjataniwayktanjja, ¿kunjamsa Jesusan ewjjtʼaparjam phoqsna?
17 ¿Kunjamanakatsa Jesusan ewjjtʼaparjam Diosan Arup yatiyaskaksna? Sapa mayniw jaq jaqëtanjja janiw mä kikpäktanti, ukhamarjamaw uñjañasa. Utapsa respetañasarakiwa. Ukat kuna horasas utapankasipki, tiemponïsipki ukhaw yatiyir sarañasa. Ukhamarus utanejj kunjam uñjatäñsa munaspa ukarjamaw yatiyañasaraki.
18. ¿Kunatsa Jesusan ewjjtʼaparjam jaqenakar yatiyañasa?
18 Jiwasatï jaqenakar kunjam uñjatañtï munktan ukarjam uñjañäni ukhajja, wali sum jaqenakajj katoqapjjestani. Ukhamarus wali amuyumpi munasiñamp jaqenakar parltʼañäni ukhajja, Diosan yatichäwinakaparjam sarnaqataswa uñachtʼayañäni, ukatsti Alajjpachankir Awkisarus jachʼañcharakiñäniwa (Mat. 5:16). Ukham yatiyañäni ukhajja, waljaniw Diosan Arupat yateqañ munapjjani (1 Tim. 4:16). Janis taqenipunejj Diosan Reinopat istʼapkchistanejja, taqe chuyma chʼamachasitasat kusisitaw jikjjatasiñäni (2 Tim. 4:5). Apóstol Pablot yateqasipjjañäni, jupajj akham sänwa: “Taqe akanakjja [Jehová] Tatitun arunakap parlañ laykuw lurta, ukhamata kuna askinakatejj uka arunak parlañanjja utjki ukanak katoqañajjataki” sasa (1 Cor. 9:23). Ukhamasti, Diosan Reinopat yatiyasajj Jesusan ewjjaparjam lurapjjañäni.
SARNAQÄWI
Casarasisinjja, Evelyn esposajampejj Hornepayne markaruw sarjjapjjayäta. Uka markajj Ontario (Canadá) cheqat alay toqenkiwa. Wali thaya alwaw uka markar puripjjta. Ukat mä jilataw kawkharutï trenanakajj purki ukawjar nanakar aptir jutäna. Ukatsti utaparuw familiapampi juntʼüma umtʼasiñatak invittʼapjjetäna. Uka cheqajj wali khununtatapunïnwa, ukhampachaw utat uta yatiyir mistupjjerïta. Jaypʼurojja, tamanak tumptʼirjamaw nayrïr discurso arstʼayäta. Ukansti phesqanikiw tantachasipjjayäta, khä 1957 marana.
TANTACHÄWIN jukʼanikïpjjatapajj nayatakejj walikïnwa, kunattejj wali ajjsarirïyätwa. Jiskʼatpachpun ukham ajjsaririyäta, jaqenakajj utar jutapjjeri ukhas imantasirïyätwa, uñtʼatäpkchïna ukasa.
Jehová Diosan markapanjja, jan uñtʼatanakampi amigonakampi ukhamaw irnaqawayta, ukhamajj inas jumajj akham sischisma: “Kunjamarak mä ajjsariristi ukham irnaqaspasti” sasa. Ajjsarañasa, naya pachpar jan atinisiñas utjaskakituwa. Ukampis Diosan yanaptʼapampiw lurañanakaj phoqawayta. Aka arunak phoqasirsa uñjawayaraktwa: “Jan ajjsaramti, nayaw jumampïskta [...]. Nayaw chʼamañchaskäma, nayarakiw yanapaskäma, atipjiri amparajjampirakiw uywaskäma” sasa (Isa. 41:10). Jehová Diosajj jilat kullakanakampiw yanaptʼawayitu. Kunjamsa jiskʼäskayäta ukhatpach yanaptʼawayitu uk jichhajj parltʼapjjäma.
Ontario markat Inti jalanta aynach toqenwa jakasipjjayäta, ukaruw 1940 maran Elsie Huntingford kullakajj purinïna. Uka urojj domingönwa lupis wal qhantʼasinkäna. Tatajajj nayjam ajjsarirïnwa, ukatwa mamajajj punku jistʼarir saräna. Nanakajj uta manqhatakwa ischʼukipjjayäta. Tatajajj mä aljir warmïpachaw sasaw amuyäna, ukatwa ‘mamamajj kuns alakispawa’ sas qhepat mistüna, ukat akhamwa Elsie kullakar säna: “Janiw kunsa munapkti” sasa. “¿Janit Bibliat yateqañ munapkta?” sasaw kullakajj sarakïna. Tatajasti “munapjjtwa” sasaw säna.
Awk taykajajj mä iglesiaruw sarapjjäna (Iglesia Unida de Canadá). Ukampis qhepat janiw sarjjapjjänti. ¿Kunatsa? Iglesia pʼeqtʼirejja, iglesia punkuruw qollq churirinakan sutinakap mä listar uchirïna. Ukampis uka listanjja walja qollqe churirinakan sutinakapaw nayraqatankänjja. Awk taykajan sutinakapajj qhepankakipunirïnwa, pisin jakasipjjatap layku. Ukat irpirinakajj jukʼamp qollq churapjjañapatakiw waytʼapjjäna. Yamas uka iglesian mä yatichiripajj akham sasaw säna: “Kuntï yatichkta ukarojj janiw creykti, ukampis jan trabajo aptʼasiñatakiw ukham yatichta” sasa. Ukatwa uka iglesiar jan sarjjapjjayätti, cheqa yatichäwjja thaqasipkakiyätwa. Ukhamajj Elsie kullakajj horasarupuniw purinïna.
Canadá markan Jehová Diosan Qhanañchirinakapajj janiw Bibliat yatiyapjjañapäkänti. Ukatwa Elsie kullakajj Bibliasa mä chʼiyar cuadernos aptʼat jutäna. Qhepat nanakar confiyjjäna ukhajja, yatichir jutkasajj Bibliat apstʼat qellqatanakwa churapjjerïtäna. Jan katjayasiñatakejja, yateqañ tukuyjjasajj wali sum ukanak imantapjjerïta.*
Jan walinakas utjkchïnjja, kullakajj Diosan Arupat yatiyapunirïnwa. Uk uñjasaw Diosar serviñ amtawayta. Awk taykajajj 1948 maranwa bautisasipjjäna. Ukat nayajj febrero 27, 1949 maran bautisasirakta, 17 marani. Ukanjja uywa umayañ mä jachʼa bañadoranwa (jan ukajj lavadoranwa) bautisasiyäta. Qhepatsti precursorjamaw irnaqtʼañ munarakiyäta.
Janiw precursorjam ukjpach irnaqañ qalltkayätti, jan ukasti precursoräñatakiw qollqe imasiñ amtayäta. Ukatakejj mä bancona ukat mä oficinanwa trabajiyäta. Ukampis waynjamajj ratukiw qollq tukuntirïta. Mä kutejja, Ted Sargent jilatajj akhamwa situ: “Janiw ajjsarañamäkiti, Jehová Diosaruw confiyañama” sasa (1 Cró. 28:10). Uka jilatan chʼamañchtʼatajja, 1951 maranwa noviembre phajjsin precursoräñ qalltawayta. Ukhatakejj mä merqʼe bicicletampi, mä machaq maletinampikiw utjitäna, qollqes 40 dolarakirakiw utjitäna. Ukampis Jehová Diosaw yanaptʼitäna. Ted jilatan chʼamañchtʼatapat walpun yuspärta, jupaw precursoräñatak chʼamañchtʼawayitu. Ukham serviñ amtatajatjja, walja bendicionanakwa katoqawayta.
Khä 1952 maran agosto phajjsi tukuyarojja, Toronto markatwa mä arumajj jawsanipjjetu, Canadá markankir Betelan septiembre phajjsit irnaqañajataki. Nayajj janiw mä kutis Betelar visitir saririkayätti, ukat wali ajjsaririrakiyätwa. Walja precursoranakaw Betelat wali sum parlapjjetäna, ukatwa wal sarañ munayäta. Qhepatsti Betelan utajanjamwa jakasjjayäta.
Betelar puritajat pä mara pasjjäna ukhajja, Bill Yacos sat jilat lantiw Toronto markankir taman uttʼayapjjetu, jupasti siervo de congregación (jan ukajj irpir chuymaninakat sarayiri) satäkis ukhamaw irnaqaskäna. 23 maranïkayäta ukhajja, jan kun lurirjam mä jiskʼa wawjamaw amuyasiyäta. Ukampis Bill jilataw kuntï lurañajäkäna uk munasiñampi, llampʼu chuymampi yatichitäna. Ukatsti Jehová Diosaw uk phoqañatak wal yanaptʼitäna.
Bill jilatajja, jiskʼa tansa, chʼamani, wali kʼuchi jilatänwa, mayninakatsa walpun llakisirïna. Jilat kullakanakarojj wal munasïna, jupanakas ukhamarakiw jupar munasipjjäna. Jilat kullakanakarojj tumptʼirejj sarapunirïnwa, walikïsipkpasa janisa. Jupjam lurañatakisa, tamamp chika yatiyir sarañatakis wal chʼamañchtʼitäna. Jupajj sirïnwa: “Ken, jilat kullakanakat llakisiñamawa. Ukaw pantjasitanakap perdonañatak yanaptʼätam” sasa.
1957 enero phajjsit aksarojja, Jehová Diosajj jukʼamp yanaptʼawayitu. Uka phajjsinwa Evelynamp casarasta, jupajj Galaad Escuelaruw (clase 14) saräna. Janïr casaraskasajja, Evelynajj Quebec markan francés aru parlapki ukanwa misionerjam irnaqaskäna. Uka tiempon Católica Iglesiajj uka markan wali munañanïnwa, ukatwa yatiyañajj chʼamäna. Ukhampachas Evelynajj Diosan Arupat yatiyaskakïnwa.
Evelynajj qalltatpunwa wali sum yanaptʼitäna (Efe. 5:31). Ukampis casarasipkta uka qhepatjja, yantʼataw uñjasiwayi. Casarasisasti, Florida (Estados Unidos) markaruw paseot sarañ amtapjjayäta, ukampis qhepürojj sucursalatwa akham sas jawsanipjjetu: ‘Canadá markankir Betelaruw mä semana yatichäw katoqer jutañama’ sasa. Esposajampejj kuntï Jehová Diosajj maykistu ukwa lurañasa sasaw sapjjta, ukatwa paseotsa jan sarjjapjjti. Uka semanasti jupajj sucursal jakʼanakanwa yatiyäna. Janiw ukham cheqanakan nayrajj yatiyirïkänti, ukampis mistuskakïnwa.
Uka seman tukuyarojja, yaqha yatiyäwiw purinipjjetäna: ‘Tamanak tumptʼirjamaw Ontario markat alay toqeru sarapjjañama’ sasa. ¡Janiw cheqaw sañjamäkänti! 25 maranikïskayätwa, ukhakirakiw casarasisipkayäta, janïraw kuna experiencianïkayätsa. Ukhamäkchïnsa, Jehová Diosaw yanapaskistani sasaw confiyapjjayäta. Ukatwa tamanak tumptʼirinakamp chika wali thaya arumana mä trenar sarjjatawayapjjta, jupanakasti wasitat tamanak tumptʼir kuttʼasipkäna. ¡Jupanakajj wal chʼamañchtʼapjjetäna! Trenan qonuñanakapajj janiw sumäkänti, ukatwa mä jilatajj “cabinan iktʼapjjam” sasin sapjjetäna. Jupaw ukan ikiñapäna, ukampis nanakaruw uk churapjjetäna. Qhepürojja, 15 urukis casaratäsipkchiyätjja, Hornepayne jiskʼa gruporuw visittʼañatak puripjjta.
Jukʼamp mayjtʼäwinakajj utjaskakïnwa. 1960 maranjja, Galaad Escuelaruw (clase 36) invitapjjetäna. Uka escuelajj 10 phajjsinakaw apasiñapäna, 1961 maranwa Brooklyn markan febrero phajjsit qalltañapäna. Ukhajj tamanak tumptʼirinakan uñjiripjamaw irnaqaskayäta. Uka invitación katoqasajj wal kusisiyäta, ukampis esposajarojj janiw invitapkataynati ukatwa llakisiyäta. Ukhamajj esposajarusa jupjam jikjjatasipkäna uka kullakanakarusa mä carta Betelar qellqanipjjam sasaw mayisïna, ukansti akham sañapänwa: “10 phajjsinakajj sapak qheparaskiristwa” sasa. Esposajajj wal jachäna, 10 phajjsinakaw jupat jayankañajäna. Ukampis kunja wakiskirïnsa sarañajajja ukwa panpachanejj amuyapjjta, ukaw esposajarus kusisiyarakïna.
Brooklynan escuelankaskayäta ukhajja, esposajajj Canadá markankir Betelan irnaqaskäna. Ukanjja, Margaret Lovell kullakampiw mä cuarton jakapjjäna, uka kullakajj alajjpachar sarañatak ajllitänwa. Evelynat wal llakisiyäta, jupas nayat ukhamaraki, ukampis Jehová Diosaw lurañanak sum phoqañatak yanaptʼawayapjjetu. Evelynajj nayamp chikäskañat sipansa, Diosar jukʼamp serviñataki ukat markapar yanaptʼañatakiw wal chʼamachasïna, ukaw chuymar purtʼawayitu.
Kimsa phajjsiw Galaad Escuelankjjayäta, ukhaw Knorr jilatajj mä invitación churitäna. Jupajj oraqpachan yatiyasiñapatakiw pʼeqtʼaskäna. Akham sasaw sitäna: “¿Galaad Escuela jaytasin Canadá markar kuttʼasmati, ukhamat uka sucursalan Escuela del Ministerio del Reino satäkis ukan yatichañamataki? Jan ukajj ¿Escuela tukuyañpuncha munasma, ukhamat inas misionerjam yaqha markanakar sarañamataki?” sasa. Ukat sarakitänwa: “Janitï munkstajja walikïskarakiniwa. Jumatï Canadá markar sarañ ajllïta ukhajja, inas Galaad Escuelar jan mayamp jawsatäjjchïtati, ukat inas akat mä qawqha tiempot Canadá markan yaqha markanakar wasitamp khitapjjchïma, esposamajj kamschiniya, juparus jisktʼarakismawa, ukat awisitäta” sasa.
Janiw esposajarojj jisktʼañajj wakiskänti, jupajj Diosan markapan lurañanak wali askitwa uñjäna. Panpachaniw akham amtapjjayäta: “Jiwasan askis thaqañat sipansa, kawkharuy Jehová Diosajj khitchistani ukharuw sarañäni” sasa. Ukatwa Knorr jilatarojj akham sas sista: “Kunjjay Jehová Diosan markapajj ‘luram’ sapjjchitani uk lurapjjakïwa” sasa.
Brooklynatjja abril 1961 maran Canadá markaruw kuttʼjjayäta. Ukanjja, Escuela del Ministerio del Reino satäkis ukwa yatichayäta. Ukatsti uka markankir Betelaruw invitapjjarakitäna. Ukan irnaqkasinjja, Galaad Escuelar sarañatakiw wasitamp invitapjjetu (clase 40), ukasti 1965 maranwa qalltañapäna. Wasitampiw esposajajj Betelar mä carta qellqañaparakïna: “Sapak qheparaskiristwa” sasa. Mä qawqha semananakatjja, mä yatiyäwi katoqapjjta. ¡Escuelarojj esposajamppacharuw invitapjjetäna!
Galaad Escuelanjja, Knorr jilatajj akham sapjjetäna: “Francés aru yateqerinakajj África markaruw sarapjjäta” sasa. Ukampis janiw ukhamäjjänti, Canadá markaruw khitapjjetäna. Ukanwa sucursal pʼeqtʼañatak uttʼayapjjetu (jichhajj Sucursal sarayirinakan coordinadorapa satäjjewa). “Waynakïsktwa janïraw wakichtʼatäkti, jichhaw 34 maranïskta” sasaw Knorr jilatar sayäta. Wal jupajj yanaptʼitäna. Ukhamarus janïr kuna amtar purkasajja, experienciani jilïr jilatanakarojj jisktʼasipunirïtwa.
Betelanjja, walja jilat kullakanakatwa yateqawayta. Sucursalan mayni sarayirinakarus wal respetta, ukha suma luratanakapata. Ukan irnaqtʼir wayn tawaqonakatsa, jilïrinakatsa wal yateqawayta, ukat kawkïr tamanakarutï yanaptʼapkayäta ukanakatsa ukhamaraki.
Betelan yaqha jilat kullakanakarus yatichawayaraktwa, Diosat jan jitheqtapjjañapatakis yanaptʼawayaraktwa. Apóstol Pablojj Timoteorojj sänwa: “Kuntejj yateqkta [...], ukarojj jan pächasis arkam”, ukatsti “kuntejj walja testigonakan nayraqatapan arsuri istʼkista ukjja, khitinakatejj churañjamäki, ukhamarak mayninakarus yatichirjamäki ukanakarojj uka pachpa arunakampi ewjjtʼam” sasa (2 Tim. 2:2; 3:14). 57 maranakaw Betelankjjta. Awisajj yaqhepajj akham sasaw jisktʼapjjetu: “Walja maranaka Betelankkasajj ¿kunanaksa yateqawayta?” sasa. “Diosan markapan kuna lurañanakatï utjki ukanakjja, jankʼakiw Jehová Diosar confiyas wali kusisit katoqañasa” sasaw sarakta.
Jichhakis Betelar purinkirista ukham amuyasta. Nayajj wali ajjsariri, jan experienciani ukhamakïyätwa. Ukampis Jehová Diosajj janipuniw jaytanukuwaykituti. Jilat kullakanakajj wal yanaptʼawayapjjetu, munasiñampiw uñjawayapjjetu, ukham Diosajj irpnaqawayitu. Jupasti siwa: “Jan ajjsaramti, nayaw yanapaskäma” sasa (Isa. 41:13).
^ tʼaqa 10 Khä 1945 maran mayo phajjsit 22 urunak saraqatarojja, Diosan Arupat yatiyañajj Canadá markan janiw jarkʼatäjjänti.
‘Jupajj janiw pejjtuntir Diosäkiti, jan ukasti, sumankayir Diosawa.’ (1 COR. 14:33, NM)
1, 2. 1) ¿Khitirus Jehová Diosajj nayraqat lurtʼawayi? 2) ¿Kunsa Diosan nayrïr Yoqapajj luräna? 3) Angelanakajj ¿kunjam uttʼayatäpjjesa?
AKAPACH alajjpach Lurir Jehová Diosajja, taqe kunsa sum luräna, suma organizatwa uttʼayawayäna. Nayraqatjja, Jilïr Yoqaparuw lurawayi. Juparuw Diosajj Jupa lanti parlañapatakejj khitirïna, ukatwa jupajj “Aru” satajja. Ukhamajj ‘Arojj’ walja millón millón maranakaw Diosar yanaptʼawayi. Biblianjja akham siwa: “Kunapachatejj taqe kuna qalltkäna ukkhajja, Arojj utjapunïnwa; khä Arusti Diosampïnwa [...]. Jupa toqew Diosajj taqe kuns luri, jan jupampejj janiw kuna luratas utjkiti” sasa. Ukatsti, Diosajj Arurojj aka Oraqeruw khitanïna, akanwa Diosan munañap taqe chuyma phoqawayi, jupasti Jesucristowa. Jupan jutatapatjja pä waranqa maranak jilaw pasawayjje (Juan 1:1-3, 14).
2 Jesusajj janïr aka Oraqer jutkäna ukhajja, Jehová Diosan yanapiripänwa (Pro. 8:30, NM). Diosajja jupa toqew millón millón angelanak alajjpachan luräna (Col. 1:16). Biblianjja akham siwa: “[Jehová Dios] nayraqatatsti mä nina jawirjamaw misturakïna. Waranqa waranqanakarakiw juparojj servipjjäna, millón millonanakarakiw jupa nayräjjan saytʼatäpjjäna” sasa (Dan. 7:10). Uka angelanakasti wali suma organizatäpjjewa, ukatwa Jehová Diosan ‘ejercitonakapa’ satäpjjaraki (Sal. 103:21, NM).
3. 1) ¿Qawqha planetanakasa, warawaranakas utjpacha? 2) Warawaranakajj ¿kunjam organizatäpjjesa?
3 Jehová Diosajja walja warawaranaka ukhamarak planetanaka lurawayi. El Universal sat periodiconjja, warawaranakat parlkasajj akham siwa: ‘Kuntï nayrajj sapkäna ukat sipansa, kimsa ukhampiw jichhajj utji sasaw cientificonakajj sapjje. Tantiyatajja, 300 waranqa trillonaw utji’ sasa. Warawaranakajja, galaxianakaru suma organizatäpjjewa: sapa galaxiasti walja planetanakani ukat walja millón millón warawaranakaniwa. Ukat walja galaxianakajj mä tamaru tantachatäpjjewa, uka walja tamanakasti jukʼamp jachʼa tamanakaru tantachatäpjjarakiwa.
4. ¿Kunatsa Diosan servirinakapajj suma uttʼayatäpjjewa sasajj sissna?
4 Angelanakasa, warawaranakasa, planetanakasa wali suma uttʼayatäpjjewa (Isa. 40:26). Aka Oraqenkir servirinakapajja, ukham suma organizatäpjjarakiwa. Niyakejjay Diosar serviñan walja lurañanakajj utjchejja, markapajj suma uttʼayatäspa ukwa Jehová Diosajj muni. Cheqansa Jehová Diosajj khä nayra maranakatpachwa markaparojj sum uttʼayäna, ukhamata jan jitheqtasa Jupar yupaychapjjañapataki. Jichhas nayrasa kunjamsa Jehová Diosajj servirinakaparojj yanaptʼäna ukat kunjamsa ‘jan pejjtuntir Diosätap’ uñachtʼayäna ukajj qhanaw amuyasi (1 Corintios 14:33,* 40 liytʼañataki).
5. ¿Kunatsa Diosan amtapajj jan phoqaskäna?
5 Kunapachatï Jehová Diosajj Adanampi Evampi lurkäna ukhajja, akhamwa jupanakar säna: “Jichhajj wali mirantapjjam, aka oraqerusti phoqhantapjjarakim, apnaqapjjarakim; taqe chawllanakarusa, jamachʼinakarusa apnaqapjjam, ukhamaraki oraqenjam qatatnaqtir animalanakarusa” sasa (Gén. 1:28). Ukhamajj jaqenakajj aka Oraqen suma organizataw mirantapjjañapäna, mä suma paraisor tukuyañkama. Ukampis Adanampi Evampin jan istʼasitapatwa uka amtajj jan phoqasjjänti (Gén. 3:1-6). Walja maranak qhepatjja, Jehová Diosajj ‘jaqenakan sinti jan walinaka lurapjjatapa ukhamarak ñanqha lurañaki amtaskatapa uñjäna’. ‘Aka oraqejj ñanqha lurañampi kunayman casta jan wali lurañanakampi phoqantatänwa’. Ukatwa Jehová Diosajj uka jan wali jaqenakar Uma Juiciomp tukjañ amtäna (Gén. 6:5, 11-13, 17).
6, 7. 1) ¿Kunatsa Diosajj Noé chachar ‘suma jaqet’ uñjäna? (21 janankir foto uñjjattʼam.) 2) ¿Kunas jan wali jaqenakarojj pasäna?
6 Noé chachajj “wali suma jaqënwa”, “jaqenak taypinsti jupa sapakiw Diosan munañaparjamajj sarnaqäna”, ukatwa Jehová Diosajj ‘Noerojj wali sum uñjäna’. ‘Jaysasapuni sarnaqatapatjja’ Jehová Diosajj mä jachʼa arca luram sasaw säna (Gén. 6:8, 9, 14-16). Uma Juiciot jaqenakaru animalanakaru qhespiyañatakiw ukjja sum lurañapäna. Noesti “kunjämtejj Diosajj siskäna ukhamwa luräna”. Uka jachʼa arca tukuyañatakejja, sumwa organizasïna ukat familiapas yanaptʼarakïnwa. Tukuyjjasasti Noejj animalanakaruw arcar anantäna, ukat Jehová Diosaw ‘arcan punkupjja jistʼantjjarakïna’ (Gén. 7:5, 16).
7 2370 nayrïr pacha maranwa Uma Juiciojj pasäna, “Noempi, ukat khitinakatejj jupampi chika arcankapkän ukanakakiw qhespipjjäna, ukat uksarusti qʼala tukjatänwa” (Gén. 7:23). Jichhürunakan jakapki uka jaqenakajja, Noé chachan familiapat jutirkamakïpjjewa, uka tiempon jakir jan wali jaqenakajj qʼalaw jiwarjjapjjäna. Kunattejj janiw Noen ‘cheqa arunakaparojj’ istʼapkänti (2 Ped. 2:5).
8. Diosajj ‘Canaán oraqer mantapjjam’ siskäna ukhajja, ¿kunas suma organizatätap uñachtʼayäna?
8 Uma Juiciotjja, kimsaqallq patak jila maranakaw pasjjäna, ukhaw Jehová Diosajj israelitanakarojj mä suma markar tukuyäna. Kunjamsa jakapjjani ukhamarak kunjamsa Diosar yupaychapjjani ukanakajj suma organizatänwa. Sañäni: Diosajja israelitanakatakejj sacerdotenaka, levitanaka uttʼayäna, ukat ‘Tatitumpi Jikisiñ Carpa punkuparusti yanaptʼir warminaksa’ uttʼayarakïnwa (Éxo. 38:8). Ukampis Jehová Diosajj ‘Canaán oraqer mantapjjam’ siskäna ukhajja, israelitanakajj ajjsarañat janiw istʼapkänti. Ukatwa Diosajj Jupar jan confiyir jaqenakarojj akham säna: “Caleb chachampi Josueyampikwa jiltʼayäjja. Janiw kawkïrisa jumanakatjja mantkaniti, kawkïri oraqtejj arojjampi arskta churañataki ukarojja” sasa. Caleb chachampi Josueyampikiw Suma Oraqe uñaqer sarasajj suma yatiyäwinak apanipjjäna, ukatwa ukham säna (Núm. 14:30, 37, 38). Qhepatsti, Jehová Diosajj Josué chacharuw Israel marka irpañapatakejj uttʼayjjäna (Núm. 27:18-23). Janïra israelitanakar Canaán markar irpantkasajja, Jehová Diosajj akham sasaw Josué chachar säna: “Chʼamani saytʼasim, jan ajjsaramti, janirak mayjtʼasimsa. Naya [Jehová] Tatitu Diosamaw jumampiskä kawkharutï sarkäta ukkhanakana” sasa (Jos. 1:9).
9. ¿Kunjamsa Rahab warmejj Jehová Diosarusa, Diosan markaparus uñjäna?
9 Cheqas Jehová Diosajja, Josueyarojj janiw jaytanukkänti. Kunas khä 1473 nayrïr pacha maran pasäna uk amtañäni. Israelitanakajja, cananeonakan Jericó markap jakʼankasipkänwa, ukhaw Josueyajj pä uñaqerinak Jericó markar khitäna. Ukansti, Rahab sat warmiruw uñtʼapjjäna, jupaw kunapachatï reyin khitanakapajj uka pä israelitar katuntir jutapkäna ukhajja, utapar imantäna. ¿Kunatsa yanaptʼpachäna? Uka pä israelitarojj akham sasaw uka warmejj säna: “Nayasti yattwa Diosan jumanakaru aka oraqe churatapa [...]. Nanakasti yatipjjaraktwa kunapachatï Egipto markat mistunipkta ukkhajja, Diosasti uka Mar Rojo sat qotsa wañtʼayatapa jumanakan pasapjjañanakamataki. Ukatsti yatipjjaraktwa [...], amorreonakan reyinakaparusa tukjanipjjatama [...]. Jumanakan [Jehová] Tatitu Diosamasti pachpakïskiwa alajjpachansa ukhamarak akapachansa” sasa (Jos. 2:9-11). Rahab warmejj Jehová Dios toqeta ukhamarak Diosan markap toqetwa saytʼasïna. Ukatwa Jericó markar israelitanakajj tʼunjapkäna ukhajja, Diosajj juparusa familiaparus qhespiyäna (Jos. 6:25). Rahab warmejj Jehová Diosaruw iyawsäna, Juparurakiw ajjsaräna, Diosan markaparus wali respetompiw uñjarakïna.
10. ¿Kunsa Jesusajj judionakan pʼeqtʼirinakaparojj säna, ukat kunatsa?
10 Kunapachatï Josué chachajj israelitanakar pʼeqtʼkäna ukhajja, Canaán oraqwa markat marka katuntapjjäna. Ukampis ¿kunas qhepat pasäna? Israelitanakajj walja maranakaw kutin kutini Jehová Diosarojj jan istʼapkänti. Jehová Diosajj Yoqapar aka Oraqer khitankäna ukhajja, jukʼamp jan istʼasirinakaw tukupjjäna, janiw Diosarusa ni profetanakaparus istʼapkänti, ukatwa Jesusajj Jerusalén markarojj ‘profetanakar jiwayiri’ sasin säna (Mateo 23:37, 38 liytʼañataki). Ukham jan istʼasipjjatap laykuw Jehová Diosajj judionakan pʼeqtʼirinakaparojj apanuküna. Ukatwa Jesusajj akham säna: “Jumanakatjja Diosan reinopajj apaqatäniwa, churasirakiniw khitinakatejj horasapar achunak churkis ukanakaru” sasa (Mat. 21:43).
11, 12. 1) ¿Kunatsa Jehová Diosajj machaq tamaruw yanapjjäna sasajj sissna? 2) ¿Khitinakas uka machaq tamar mantapjjäna?
11 Jehová Diosajja, khä nayra patak maranakanwa jan istʼasir israelitanakarojj jaytanukjjäna. ¿Ukhamajj Diosan uttʼayat markapajj janit aka Oraqen utj-jjäna? Diosajj yaqha markwa uttʼayäna, jupanakajj Jesusan yatichäwiparuw arkapjjäna. Uka tamajj 33 maran Pentecostés urunwa uñstäna. Jerusalén markanwa Jesusan 120 arkirinakapajj tantachasisipkäna, “ukatsti akatjamatwa alajjpachat istʼasïna mä jachʼa thayan thaytʼatapjama. Uka thayasti uka utpacharurakiw phoqhantäna [...]. Ukatsti sapa maynjjana lajjrar uñtata ninanakaw uñstaräna. Jupanakasti sapa mayniw qollan ajayumpi phoqtʼatäpjjäna. Ukatsti yaqha arunak parlaña qalltapjjäna, kunjämarutejj qollan ajayojj parlaykäna ukhamarjama” (Hech. 2:1-4). Ukhamatwa Jesusan arkirinakaparu Jehová Diosan yanapaskatapajj qhan amuyasïna.
12 “Ukürusti mä kimsa waranq jaqenakjamaw iyawsirinakarojj yapjjattäna”. “[Jehová] Tatitusti sapüruw tamar yapjjattayäna khitinakatejj qhespiyasiñapäkän ukanakampi” (Hech. 2:41, 47). “Diosan arunakapasti jukʼampiw parlatäna Jerusalenanjja. Ukhamarakiw iyawsirinakas waljaniraki yapjjattarakïna. Walja sacerdotenak kunaw [Jehová] Tatiturojj iyawsapjjarakïna” (Hech. 6:7). Uka machaq tamankirinakan yatichataparojj walja judionakaw istʼapjjäna. Qhepatsti ‘jan judiöpkis uka jaqenakas’ uka tamar mantapjjarakïnwa, ukat Jehová Diosajj wasitampiw jupanakar yanaptʼaskatap uñachtʼayarakïna (Hechos 10:44, 45 liytʼañataki).
13. ¿Kunsa Diosan machaq tamapajj lurapjjañapäna?
13 ¿Kunsa Criston arkirinakapajj lurapjjañapäna? Jesús pachpaw ukjja uñachtʼayäna. Bautisasjjäna uka qhepatjja ‘Diosan Reinopat’ yatichañwa qalltäna (Mat. 4:17). Ukham lurapjjañapatakiw Jesusajj arkirinakapar yaticharakïna. Jupajj akham sänwa: “Jumanakasti nayat qhanañchapjjetäta Jerusalén markana, Judeana, Samariana, taqe aka oraqpachana” sasa (Hech. 1:8). Nayrïr cristianonakajj kunjamsa lurapjjañapäna uk sum amuyapjjäna. Ukatwa Pablompi Bernabeampejj Pisidiankir Antioquía markankkasajja, kutkatasir judionakar akham sapjjäna: “Wakisipunïnwa nayraqata jumanak judionakar Diosan arunakapa parlañajja. Ukampis jumanakajj janiw katoqañ munapktati. Janirakiw wiñay jakañatakjam amuyasipktasa. Ukatpï jichhajj nanakajj jan judionakäpkis ukanak taypirojj sarjjapjjäjja. [Jehová] Tatitusti akham sasaw nanakarojj sapjjetu: ‘Markanakan qhanapatakiw jumarojj uchsma. Ukhamarakiw juma toqe taqe akapachankir jaqenakan qhespiyasiñapataki’” sasa (Hech. 13:14, 45-47). Jehová Diosan aka Oraqenkir markapajja, nayra patak maranakatpachwa, kuntï Diosajj jaqenakaru qhespiyañatak lurawayki ukanak yatiyasipki.
14. ¿Kunas Jerusalén markampejj pasäna, ukat khitinakakis qhespipjjäna?
14 Jilapart judionakajja, janiw Diosan Arup istʼapkänti, janirakiw Jesusan aka arunakaparus yäqapkänti: “Kunapachatï Jerusalén markaru ejercitonakan muyuntata uñjapkäta ukkhajja, yatipjjam uka markajj jankʼaki tʼunjatäñapa. Ukapachasti Judeankirinakajj qollunakar jaltjjapjjañapawa; Jerusalén markankirinakasti ukatjja mistjjañanakapawa, ukhamarak pampankirinakajja janiw markarojj kuttʼapjjañapäkiti” sasaw Jesusajj säna (Luc. 21:20, 21). Kuntï siskäna ukajj ukhamapuniw phoqasïna. Kunapachatï judionakajj Roma marka contra saytʼapkäna ukhajja, romano soldadonakajj Jerusalén markaruw 66 maran muyuntapjjäna, jupanakarusti Cestio Galo chachaw pʼeqtʼäna. Ukampis akatjamatwa ukhamak sarawayjjapjjäna. Ukapachaw Jesusan arkirinakapajj Jerusalenata ukhamarak Judeata mistjjapjjañapäna. Sarnaqäwinakat yatjjattʼat Eusebio chachajj akham siwa: “Waljaniw Jordán sat jawira makatasin Perea toqenkir Pela markar sarjjapjjäna” sasa. 70 maranjja, wasitampiw romano soldadonakajj Jerusalén markar kuttʼapjjäna, ukat qʼal tukjapjjäna. Jupanakarojj Tito sat generalaw pʼeqtʼäna. Ukampis ¡Diosat jan jitheqtir cristianonakajja, Jesusan arunakapar istʼasajj qhespipjjänwa!
15. ¿Kunatsa cristian tamajj jiljjattaskakïna?
15 Nayrïr cristianonakajja, Diosar iyawsapjjatap laykojj kunayman jan walinakanwa tʼaqhesipjjäna, uñisiñat arknaqatas uñjasipjjarakïnwa. Ukhamäkchïnsa, tamajj jukʼamp jiljjattaskakïnwa (Hech. 11:19-21; 19:1, 19, 20). ¿Kunatsa? Jehová Diosaw bendiciskäna (Pro. 10:22).
16. ¿Kunsa nayrïr cristianonakajj Diosat jan jitheqtañatakejj lurapjjañapäna?
16 Diosat jan jitheqtañatakejja, sapa mayniw chʼamachasipjjañapäna. Jupanakatakejj Qollan Qellqatanakat sum yatjjatañasa, tantachäwinakar jan faltasis sarañasa, Diosan Reinopat taqe chuyma yatiyañasa wali wakiskirïnwa. Ukanakaw Diosar sum yupaychañatakisa, tamjam mayachtʼatäñatakisa yanaptʼäna, jichhürunakansa ukhamarakiwa. Uka tiemponjja, cristian tamanakajj suma organizatäpjjänwa. Irpir chuymani jilatanakasa, yanapirinakapasa, taqe chuymaw jilat kullakanakar yanaptʼañatakejj chʼamachasipjjäna (Fili. 1:1; 1 Ped. 5:1-4). Ukhamarakiw tamanak tumptʼirinakas jupanakar chʼamañchtʼäna, kunjamtï apóstol Pablojj visittʼirïkäna ukhama (Hech. 15:36, 40, 41). Nayra tiempjamarakiw jichhürunakan Jehová Diosar yupaychasktanjja. Diosajj nayrasa jichhasa wali sumwa organizawayi, ukatwa ¡wal yuspärtanjja!*
17. ¿Kunsa jutïr yatichäwin yatjjataskañäni?
17 Qhep qhepa urunakanwa jakasktanjja, Supayan aka ñanqha pachapajj niyaw qʼala tukjatäni, ukampis Jehová Diosan markapajj jukʼampiw nayrar saraski. ¿Uka chikat jiwasajj sarasktanjja? ¿Diosar sum yupaychañatakejj chʼamachasisktanti? Kunjamsa uk lursna ukwa jutïr yatichäwin yatjjataskañäni.
^ tʼaqa 4 1 Corintios 14:33, NM: ‘Jupajj janiw pejjtuntir Diosäkiti, jan ukasti, sumankayir Diosawa’.
^ tʼaqa 16 Aka yatichäwinakwa uñjjattʼarakisma: “Los cristianos adoran con espíritu y con verdad”, “Siguen andando en la verdad”, La Atalaya, julio 15, 2002. Los testigos de Jehová, proclamadores del Reino de Dios sat libronjja, Diosan jichha tiempo servirinakapatwa parlaraki.
“[Jehová] Tatitusti aski jaqenakarojj imiwa.” (1 PED. 3:12)
1. Diosat jitheqtiri nayra israelitanak lantejja, ¿kuna markas uttʼayasjjäna? (Aka janankir dibujo uñjjattʼam.)
JEHOVÁ DIOSAW nayrapachajj cristiano tamaru uttʼayäna, juparakiw jichhürunakansa jupan yupaychirinakap wasitat uttʼayaraki. Kunjamtï pasïr yatichäwin siskayätanjja: Diosat jitheqtiri nayra israelitanak lantejja, Diosajj Criston arkirinakaparuw ajllit markapjam uttʼayjjäna. Jehová Diosajj uka markar wal yanaptʼäna, ukatwa 70 maran Jerusalenar tʼunjaskäna ukhajj jupanakar qhespiyäna (Luc. 21:20, 21). Kunanakatï uka tiempon paskäna ukanakajja, kunanakansa Diosan servirinakapajj jutïrin uñjasipjjani ukwa uñachtʼayistu. ‘Qhepa urunakan’ jakjjtanjja, Supayan apnaqata akapachasti niyaw tukusjjani, ukampis Diosan markapajj qhespiyatäniwa (2 Tim. 3:1). ¿Kunatsa ukham sissna?
2. 1) ¿Kunsa Jesusajj ‘jachʼa tʼaqhesiñat’ säna? 2) ¿Kunjamsa ‘jachʼa tʼaqhesiñajj’ qalltani?
2 Jesusajj kuttʼaniñapata ukat akapachan tukusiñapata parlkäna ukhajja, akham sänwa: “Ukürunakanjja walja tʼaqhesiñanakaw utjarakini. Ukham tʼaqhesiñsti janiw jichhürkamajj khitis uñjkiti aka oraqe luraski ukürutpacha, ni uka pasatats utjkarakiniti” sasa (Mat. 24:3, 21). Kunapachatï Jehová Diosajj gobiernonak toqe ‘Jachʼa Babiloniaru’ jan ukajj taqpacha kʼari religionanakar tukjkani ukhaw uka ‘jachʼa tʼaqhesiñajj’ qalltani (Apo. 17:3-5, 16). Ukjjarojj ¿kunas pasarakini?
3. Kʼari religionanakar tukjaskani uka qhepatjja, ¿kunas Diosan markapar pasani?
3 Kʼari religionanakajj tukjatäjjani ukhajja, Supayajj Jehová Diosan servirinakap contraw saytʼani. Biblianjja ‘Magog markankir Gog’ satäkis ukjjat parlkasajj akham siwa: “Jumasti mä chʼamaka qenayjamaw jupanakjjarojj purïta [...], mä jachʼa thayäkasmas ukhamaw uka markarojj ejercitonakamampi nuwantarakïta, ukhamaraki walja yaqha markanakamampisa” sasa. Diosan servirinakapajj janiw nuwasiñatakejj wakichatäpkiti, jan ukasti sumankañ thaqeri markäpjjewa, ukatwa Supayajj jupanakar tukjañajj janis chʼamäkaspa ukham amuyani. Ukampis ukham amuyasajj pantjasiniwa (Eze. 38:1, 2, 9-12).
4, 5. Supayajj Diosan servirinakapar tukjañ munkani ukhajja, ¿Jehová Diosajj kuns lurani?
4 Kunapachatï Supayajj Diosan markapar tukjañ munkani ukhajja, ¿Jehová Diosajj kamachanisa? Taqe Kunjjar Munañani Diosajj jankʼakiw servirinakaparojj jarkʼaqani. Markapar qallasipki ukhajj Juparus qallasipkaspa ukhamawa (Zacarías 2:8 liytʼañataki). Ukhamasti Alajjpachankir Awkisajj jankʼakiw qhespiyistani. Ukhamatwa Supayan aka ñanqha pachapajja “taqe chʼaman Diosan jachʼa urupan” qʼala tukjata uñjasini, uka urusti “Armagedón” satawa (Apo. 16:14, 16).
5 Biblianjja uka guerrat parlkasajj akham siwa: “‘Tatitusti jichhajj taqe markanakampiw luratanakapatjama waytʼañ qallti, taqe jaqenakarusti cheqaparjamaw uñjarakini, juchaninakarusti jiwañatakiw katuyarakini. [Jehová] Tatituw ukjja arsu.’ Taqe chʼamani Tatitusti siwa: ‘Tʼaqhesiñajj purinipuniniwa, mä markat mä markaru; mä jachʼa thayaw sarti aka oraqe tukusitjja’ [sasa]. Khitinakarutejj Tatitojj uka urojj jiwaraykani ukanakasti aka oraqenjja mä thiyat mä thiyakamaw liwirtapjjani. Janirakiw khitis jupanakatjja jachkaniti, janirakiw uka jiwatanakjja khitis apthapkaniti imañatakejja; guanjama waranukutaw oraqenkasipkani” (Jer. 25:31-33). Supayan aka ñanqha pachapajj Armagedonanwa tukusini, ukampis Jehová Diosan markapajj qhespiyatäniwa.
6, 7. 1) ‘Walja jaqenaka’ sasin uñtʼatäki uka jaqenakajja, ¿kawkitsa mistupjje? 2) ¿Kunjamsa Diosajj markapar ‘jiltayaski’?
6 Jehová Diosajj markapankir servirinakaparojj wali askitwa uñji, ukatwa markapajj nayrar sartaski. Biblianjja akham siwa: “Tatitusti aski jaqenakarojj imiwa, mayisitanakapsa istʼarakiwa” sasa (1 Ped. 3:12). Ukatjja, ‘jachʼa tʼaqhesïwi’ pasaniri ‘walja jaqenakatwa’ Biblian parlaraki, jupanakasti aski jaqet uñtʼatäpjjarakiwa (Apo. 7:9, 14). Jumajj uka walja jaqenakampi chika qhespisajj kunja kusisitas jikjjatasïta ¿uk amuytati?
7 Uka walja jaqenakajj taqe markanakatwa mistupjje. Jesusajj uñstaniñapat parlkäna ukhajj akham sänwa: “Diosan reinopat aka suma yatiyäwisti aka oraqpachanwa yatiyatäni, ukhamat taqe markanakan yatipjjañapataki, ukatsti akapachan tukusiñapaw jutani” sasa (Mat. 24:14). Uka arunakarjamaw walja jaqenakarojj tantachasiski. Ukatakirakiw Diosan markapajj aka qhepa urunakan wal chʼamachasisipki. Ukhamatwa walja millón jaqenakajj ‘ajayuna, ukhamarak cheqana’ Diosar yupaychañ yateqawayapjje (Juan 4:23, 24). Amuytʼañataki, 2003 marat 2012 marakamajja, 2.707.000 jaqenakatsa jilaw bautisasiwayapjje. Jehová Diosan Qhanañchirinakapajj niya kimsaqallq millonäjjtanwa. Ukat walja millón jaqenakaw tantachäwinakasarojj jutapjjaraki, yamas Jesusan jiwäwip amtañatakejj jukʼampi waljaniw jutapjje. Jehová Diosaw markaparojj sapa mara ukham ‘jiltayaski’, ukatwa wal kusistanjja (1 Cor. 3:5-7).
8. ¿Kunatsa Diosan markapajj jukʼamp jiljjattaskaki?
8 Jehová Diosajj servirinakaparojj wal yanaptʼaski ukatwa markapajj wal jiljjattaski (Isaías 43:10-12 liytʼañataki). Uka toqetjja mä profeciajj akham sänwa: “Aka mä jukʼa jaqenakasti waranqanakaruw tukupjjani, aka mä qawqha jaqenakasti mä jachʼa markaw tukupjjarakini. Nayätwa [Jehová] Tatitojja, nayaw taqe ukanakjja horasaparu phoqhasiyarakï” sasa (Isa. 60:22). Ajllit cristianonakata aka oraqenkasipki uka jilat kullakanakajja, qalltan ‘mä jukʼanikïpjjänwa’, ukampis Jehová Diosaw jupanakarojj yanaptʼawayi ukatwa jukʼamp jiljjattawayapjje (Gál. 6:16). Tiempompejja, khitinakatï aka Oraqen jakasipkani uka jilat kullakanakaw Diosan arunakapat yateqawayapjjaraki, ukhamatwa Diosan markapajj jukʼamp jiljjattawayi.
9. ¿Kunsa Diosan bendicionap katoqañatakejj lurañasa?
9 Ajllit cristianonakasa, aka Oraqen jakañ suyasipki uka cristianonakasa jutïrin suma bendicionanakwa katoqapjjani sasaw Bibliajj qhanañchi. Ukampis ukatakejj Diosan mayitanakap phoqapjjañapawa (Isa. 48:17, 18). Israelitanakat amtapjjañäni. Jupanakatï Moisesan Leyinakapa istʼapjjasapäna ukhajj sumakiw jakapjjaspäna, jan walinakatsa jarkʼaqatapjjaspänwa. Leyinakajja, chacha warmi sarnaqañatsa, negocionak lurañatsa, wawanak uywañatsa, jaqe masir sum uñjañatsa wali sumwa qhanañchäna (Éxo. 20:14; Lev. 19:18, 35-37; Deu. 6:6-9). Jichhürunakanjja, ukhamarakiw Diosan leyinakapasa yatichäwinakapasa wali sum jakasiñ yanaptʼistu. Diosan uka mayitanakap phoqañajj janiw chʼamäkiti (1 Juan 5:3 liytʼañataki). Jiwasatï istʼasirïñäni ukhajja, Diosajj jan walinakatwa jarkʼaqestani, ukat juparus sumwa yupaycharakiñäni (Tito 1:13).
10. ¿Kunatsa Bibliat yatjjatañatakisa sapa semana Familian Diosar Yupaychañatakisa tiempo apstʼasiñasa?
10 Diosan markapajj kunayman toqetwa nayrar sartaski. Amuytʼañataki, marat mararuw Biblian yatichäwinakapajj jukʼamp sum qhanañchasiski. Kunjamtï Bibliajj siskejja, “aski jaqenakan sarnaqäwinakapasti willjta qhanjamawa; phoqhatpach qhantañkamaw jukʼat jukʼat qhanti” (Pro. 4:18). Ukampis akham jisktʼasiñaw wakisispa: “Biblian yaqhep yatichäwinakapajja, nayrajj kunjamsa amuyasïna ukat jichhajj kunjamsa amuyasjjaraki ¿uk sumti nayajj yatiskta? ¿Sapüruti Biblia liyiskta? ¿Jichhak mistki uka qellqatanak walti liytʼañ muntjja? ¿Sapa semana familian Diosar yupaychañatakejj tiempo apstʼasiskti?” sasa. Ukanak phoqañajj janiw sinti chʼamäkiti, awisajj tiempo apstʼasiñakiw wakisi. Cheqas Bibliat yatjjatañasa, ukarjam sarnaqañasa, Diosan markapamp chika nayrar sartañasa wali askiwa. Yamas ‘jachʼa tʼaqhesiña’ jakʼachasisinkipanjja jukʼamp wakiskiriwa.
11. Diosan markapajj ¿kuna askinaksa tantachasisajj jikjjatapjje?
11 Diosan markapajj sum jakasiñaswa muni, ukatwa sapa kuti Pablon arunakap amtayistu. Pablojj sänwa: “Thaqañasaw maynit maynikama kunjäman yanaptʼasiñasataki munasiñanïñasataki, ukhamarak suma luräwinak uñachtʼayasa. Janirakiw tantachasïwinakasar janejj sarañasäkiti kunjämtejj yaqhepanakajj jan sarapkiti ukhama, jan ukasti maynit mayniruw wayttʼasiñasa, Tatitun jutäwipa jakʼankjjatapa yatisinsti jukʼampïñapawa” sasa (Heb. 10:24, 25). Israelitanakajj sapa kutiw tantachasipjjerïna, Jehová Diosar yupaychañataki ukat yatichäwinakapa istʼañataki. Ukhamarus tantachasirinakajj wal kusisipjjerïna. Sañäni, Nehemiasajj jakkäna uka tiempon Enramada fiesta amtirinakajj wal kusisipjjäna (Éxo. 23:15, 16; Neh. 8:9-18). Jichhürunakanjja, ukhamarakiw tantachäwinakasansa jachʼa tantachäwinakansa wali kusisita jikjjatastanjja. Uka tantachäwinakaw Diosar jakʼachasiñatakis wal yanaptʼarakistu. Ukhamasti, jan faltasisa sarapuniñäni (Tito 2:2).
12. ¿Kunjamsa Diosan Reinopat yatiyañarojj uñjañasa?
12 ‘Qhespiyasiñ arunakwa’ Diosan markapankkasajj yatiytanjja, ukajj wali kusiskañawa (Rom. 15:16). Uka arunaka yatiyasajj ‘Qollana’ Diosana, mä arunjja, ‘Jehová Tatitun yanapirinakaparuw’ tuktanjja (1 Cor. 3:9, MT; 1 Ped. 1:15). Diosan sutipa qʼomachasiñapatakis yanaptʼaraktanwa. ¡‘Kusisir Diosan suma yatiyäwinakapa’ apañajj wali kusiskañapuniwa! (1 Tim. 1:11, NM.)
13. ¿Diosar sum yupaychaskakiñatakisa sum jakasiñatakis kunsa lurañasa?
13 Diosajj markapar yanaptʼsna ukat janirak Jupatsa jitheqktsnati ukwa muni, ukhamatakwa Jupar sum yupaychsna. Moisesajj israelitanakar akham sänwa: “Jichhüruw nayajj uchta alajjpachampiru akapachampiru jumanakat testigöñapataki; jumanakaru jakañampita jiwañampita ajllisiñamatak churapjjsma; ukhamaraki bendicionampita, maldicionampita ajllisipjjañamataki. Ukampis jakaña ajllisipjjam, jumanakampi, wawanakamampi jakapjjañamataki. [Jehová] Tatitu Diosamarusti munapjjam, istʼapjjarakim, suma iyawsañampi arkapjjarakim, jakañajj jupat jutatap layku, jumanakan walja maranak jakapjjañamataki, kawkïri oraqtï Tatitu Diosajj arupampi arsusin Abrahamaru, Isaacaru, ukhamarak Jacob awkinakamaru churä siskatayna ukanjja” sasa (Deu. 30:19, 20). Ukhamajj jiwasatï Jehová Diosar munasiñäni, jupar istʼañäni, janirak jupatsa jitheqtkañäniti ukhajja, sum jakasiñäni.
14. ¿Kunjamsa mä jilatajj Diosan markapar uñjäna?
14 Pryce Hughes sat jilatat parltʼañäni. Jupajj janïra 1914 marajj purinkäna ukhaw Diosan arunakap yateqawayäna. Jupajj janiw Diosatsa markapatsa jitheqtkänti. Jakäwipat parlkasajj akham sänwa: ‘Janipuniw Diosan markapat jitheqtañasäkiti, janirakiw jaqen amuyunakapampis apayasiñasäkiti ukwa jakäwijan yateqawayta’ sasa. Ukham amuyañaw kunayman jan waltʼäwinakar saykatañatakejj yanaptʼawayäna. Hughes jilatajj akham saskakiwa: ‘Kuntï Diosan markapajj siskistu ukarjam lurtan ukhajja, Diosajj bendicistuwa ukat chuymapsa kusisiyaraktanwa’ sasa.
15. Diosan markapan yaqhep yatichäwinakajj mayjtʼayaski ukhajja, ¿kunjamsa uñjañasa? Mä uñachtʼäwimpi uk qhanañchtʼam.
15 Jehová Diosan bendicionap katoqañatakejja, markapar yanaptʼañasawa ukat kawkïri yatichäwinakatï mayjtʼayasiwayki ukanaksa suma chuymampiw iyawsañasa. Amuytʼañatakejj nayra cristianonakat parltʼañäni. Jesusajj jiwjjäna uka qhepatjja, walja judío cristianonakajj janiw Moisesan Leyinakapa jaytirjamäpkänti (Hech. 21:17-20). Ukatwa Pablojj Hebreos sat carta qellqkasajj akham amuytʼayäna: Diosajj janiw leyinak phoqatasat qollanaptaykistu, jan ukasti ‘Cristo Jesusana Diosan munañap phoqatap laykuw qollanaptayistu, mä kuti wiñayatak jupa pachpa cuerpop sacrificiot loqtasitapata’ sasa (Heb. 10:5-10). Ukanak istʼasajja, walja judío cristianonakaw kunjamtï nayrajj amuyapkäna uk jaytasajj nayrar sartasipkakïna. Jichhürunakanjja, ukhamarakiw Bibliatsa qellqatanakasatsa sum yatjjatañasa. Ukatjja, kuna yatichäwinakatï Diosan markapan mayjtʼayaski ukanaksa suma chuymampiw katoqañasaraki.
16. 1) ¿Kunatsa paraisonkañajj wali sumapunïni? 2) ¿Paraison kun phoqasiñapsa munasma?
16 Taqe khitinakatï Diosatsa markapatsa jan jitheqtapkani ukanakajj walja bendicionanak katoqapjjani. Ajllit cristianonakajj alajjpacharuw sarapjjani, Jesucristomp chik apnaqaniñataki (Rom. 8:16, 17). Ukat mayni cristianonakasti aka Oraqen mä suma paraison jakasipjjarakini. ¡Kunjamsa ukanakajj phoqasini uka toqet yaqhanakar parlañajj wali kusiskañapuniwa! (2 Ped. 3:13.) Ukanjja, “llampʼu chuymaninakasti oraq katoqapjjani, jilarkir sumankañampiw kusisipjjarakini” (Sal. 37:11). “Utanak utachasipjjani, ukan jakasipjjarakini”, ‘kuntejj amparapampi lurapkani ukwa manqʼasipjjani’ (Isa. 65:21, 22). Janiw tʼaqhesiñasa, manqʼat pistʼañasa, ni pisin jakañasa utj-jjaniti (Sal. 72:13-16). ‘Jachʼa Babilonias’ qʼala tʼunjatäniwa, janirakiw khitirus pantjasiyjjaniti (Apo. 18:8, 21). Jiwatanakasti jaktanipjjaniwa, istʼasirinakasti wiñayaw jakasipjjani. Ukhamajj ¡walja bendicionanakwa katoqañäni! (Isa. 25:8; Hech. 24:15.) Cheqansa, Diosar jakäwip katuyasirinakajj walja millonätanwa. Ukampis uka bendicionanak katoqañatakejja, sapa mayniw Diosar jukʼamp suma yupaychaskakiñataki ukat Diosan markapamp chika nayrar sartaskakiñataki chʼamachasiñasa.
17. ¿Kunjamsa Jehová Diosarus markaparus uñjañasa?
17 Akapachajj niyaw tukusjjani. Ukhamasti, janipun Diosat jitheqtapjjañäniti, ukat kunanaktï Diosajj jupar yupaychañatakejj churkistu ukanaksa wali askit uñjapjjañäni. Davitat yateqasipjjañäni, jupajj akham sirïnwa: “[Jehová] Tatitut mä mayisiñajjakiw utji, ukakirak thaqä: jakañ urunakajjan utapan utjasiña; utapan jupar yupaychañataki, [suma Diosätap] uñjasin kusisiñataki” sasa (Sal. 27:4). Ukhamajja, ¡janipuni Jehová Diosatsa ni markapatsa saraqapjjañäniti, markapamp chik nayrar sarasipkakiñäni!
¿KUNANAKAS IMATÄSKI?
KHÄ 1923 maranjja, Conservatório Dramático e Musical yateqañ utana jachʼa salapanjja, waljaniw tantachasipjjäna, São Paulo (Brasil) markana. Ukanjja, George Young jilataw mä discurso inglés aruta qhana arunakampi arstʼäna, mayniw portugués arur jaqokiparakïna. 585 tantachasirinakajj wali sum istʼapjjäna, Bibliat apstʼat textonakas portugués arutwa mä jachʼa pantallan uñstarakïna. Tukuyarojj portugués, alemán, inglés, italiano arunakat 100 folletonakaw lakirasïna, ukasti Jichhürunakan jakapki ukanakatjja millón millón jaqenakaw jan jiwapkaniti satänwa. Uka tantachäwisti ¡wali sumapuniw apasïna! Wasitatwa tantachäwejj pä uru qhepat apasini sasaw yatiykipasipjjäna. Ukampis ¿kunjamatsa uka markan tantachäwejj utjawayi?
1867 maranjja, Sarah Bellona Ferguson sat warmejj familiapampiw Estados Unidos markat Brasilar sarjjapjjäna. 1899 maransti, Estados Unidos markatwa jilapajj Bibliat apstʼat qellqatanak apäna, ukanak liytʼasaw Sarah warmejj cheqa yatichäwinak yatjjatäna. Jukʼamp yatjjatañ munasajja, Watch Tower sat revista inglés arut katoqañatakiw qellqayasïna. Bibliat yatjjatasajj walpun kusisïna, ukatwa Russell jilatarojj akham qellqäna: “Maynejj jayankchi ukasa, Diosan Arupat yateqaspawa, ukajj nayanwa qhan amuyasi” sasa.
Sarah warmejja, jaqenakar yatiyañatakiw wal chʼamachasïna, ukatwa akham jisktʼasïna: “¿Khitis nayarusa, familiajarusa, aka markankirinakarus Diosat yatichani?” sasa. 1912 maranjja, Brooklyn Betelatwa akham sas qellqapjjäna: “Mayniruw São Paulor khitanipjjä, jupasti portugués arutwa waranqa tratadonak apanini, ukasti ¿Kawkinkapjjes jiwatanakajja? satawa” sasa. 1915 maranjja, Bibliat Yatjjatirinakajj niyaw alajjpachar sarjjañäni sasaw suyasipkäna, uk yatisaw akham qellqäna: “¿Brasilasti Sudamericasti? [...]. Aka markanakan walja jaqenakaw Diosan Arupat yateqañ munasipki, waljaw apthapiñajj utjaski” sasa. Cheqas ¡ukhamapuniskänwa!
1920 maranjja, Brasilankir kimsaqallqo marinero waynanakawa guerrar sarañ barcop Nueva York markan askichayasipkäna, ukhaw jupanakajj mä qawqha tantachäwir sarapjjäna. Río de Janeiro (Brasil) markapar kuttʼanjjasajja, kuntï yateqapkäna ukwa yatiyapjjäna. Ukatsti 1923 maranjja, George Young sat peregrino (jan ukajj tamanak tumptʼiri) jilataw uka markarojj purïna, marzo phajjsina. Waljanin Bibliat yatjjatañ munapjjatapwa amuyäna. Qhepatsti qellqatanaka portuguesar jaqokipasiñapatakiw jaytawayäna, ukatsti São Pauloruw viajïna, ukansti 600.000 jaqenakaw jakasïna. Kunjamtï qalltan saniwayktanjja, uka markanwa jilatajj mä discurso arstʼäna, ukat ukanarakwa Millón millón sat folleto lakirarakïna. Jilatajj sänwa: “Janiw khiti yanapiris utjkänti, ukatwa periodiconak toqe invittʼirïta”, ukatjja “IBSA* ukankirinakajj nayrïr kutipuniw ukham arstʼäwinak Brasilan lurapjjerïna” sasa.
Watch Tower, diciembre 15, 1923 sat revistanjja, akham sasaw Brasil markat yatiyäna: “Brasilanjja, junio phajjsinwa Diosan Arupat yatiyañajj qalltasi, janïraw qellqatanakas utjkiti, ukampis Jehová Diosan bendicitapajj qhanaw amuyasi” sasa. São Paulonjja, Young jilatajja, junio qalltat septiembre tukuykamajja, 21 discursonakwa arstʼäna, ukampis pä arstʼäwipatakwa uka revistan yatiyasïna. 3.600 ukhaniw tantachasipjjäna. Río de Janeiro markanjja, Diosan Arupajj jukʼat jukʼatwa taqe cheqaru purtʼaskäna, mä qawqha phajjsinakatjja portuguesat 7.000 qellqatanakaw lakirasïna. Watch Tower sat revistajja 1923 maratwa (noviembre-diciembre phajjsita) portuguesaru qellqasiñ qalltasiwayi.
Young jilatajja, Sarah warmiruw visittʼäna. Kunjamsa jikisipjjäna ukjja, Watch Tower revistajj akham siwa: “Sarah warmejj salar mantasajja, Young jilatar uñjasajj jan aruniw qheparäna. Ukatsti jilatar aruntasajja, ukhamakiw uñkatäna, mä jukʼatjja akham sasaw jisktʼäna: ‘¿Cheqapunit peregrinöta?’” sasa. Mä qawqha tiempotjja, jupasa wawanakapat mä qawqhanisa bautisasjjapjjänwa. Bautisasiñatakisti Sarah warmejj 25 marwa suyäna. Watch Tower agosto 1, 1924 revistanjja siwa: “50 jilat kullakanakaw Brasilan bautisasipjjäna, waljanejj Río de Janeiro markana” sasa.
Ukhat jichhakamajja, 90 maranakaw pasjje, ukampis janiw “¿Brasilasti Sudamericasti?” sas jisktʼasiñajj wakisjjeti. Uka markanjja, 760.000 jilat kullakanakatsa jilaw Diosan Reinopat yatiyasipki. Ukatsti, Sudamérica toqenkiri markanakanjja portugués, español ukhamaraki kunayman arunakatwa taqenir yatiyasiskaraki. 1915 maranjja, Sarah warmejj “waljaw apthapiñajj utjaski” sasin siskäna ukajj cheqaskapunïnwa. (Brasil markat qellqanita.)
^ tʼaqa 6 Oraqpachankir Bibliat Yatjjatirinaka sañwa uka letranakajj muni.
1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32
^ ***sn 96 qʼuchu Iyawsir jaqinakar thaqhapxam***
96 qʼuchu
Iyawsir jaqinakar thaqhapxam
(Mateo 10:11-15)
1. Cristow Reinopat yatiyañatakix
akham yatichawayistux:
‘Kawkir sarasas Diosasat
amtasir jaqiruw jikxatapxañamax.
Utar mantasax aruntapxañamaw.
Askïchix yatichapxañamaw.
“Janiw” sas sirin utapat
polvonaks thalarasiwayapxañamaw’.
2. Jumar katuqstamx Cristorus katuqiw;
Diosas chuymapx jistʼaraniw.
Wiñay sum jakañ munasax
jumanak chiktʼataw Diosar luqtapxanix.
Kunjam parlañats janiy llakisimtix,
Diosasaw yanapaskistanix.
Suma muxsañchat arumpiw
sum yatichañasax llampʼu chuymanirux.
(Uñxattʼarakismawa Hech. 13:48; 16:14; Col. 4:6.)
^ ***sn 93 qʼuchu “Qhanamax qhantʼarakpan”***
93 qʼuchu
“Qhanamax qhantʼarakpan”
(Mateo 5:16)
1. Qhanamax taqinsa uñjatäñapaw,
uk Jesucristoxa iwxawayistu.
Qullan Arumpiwa sum qhantʼañasax,
luräwinakasampis qhantʼapxañasaw.
2. Reinot yatiñaxa chuym qhanartayi,
chuymachtʼarakiwa llakinkirirus.
Qullan qillqatasti thak uñjayistux;
suma muxsa arumpiw qhanañchañasax.
3. Parlatanakatsa luräwinakaw,
mä suma perljamxa llijtarakinix.
Sum sarnaqasawa qhantʼapxañasax,
ukhax alaxpach Diosax kusisitäniw.
(Uñxattʼarakismawa Sal. 119:130; Mat. 5:14, 15, 45; Col. 4:6.)
^ ***sn 73 qʼuchu Chuymatpach wal munasipxam***
73 qʼuchu
Chuymatpach wal munasipxam
(1 Pedro 1:22)
1. Chuymatpach munasiñasaw,
chiqa munasiñax ukaw.
Jilatarus kullakarus
wal munasiñasaw.
Diosasax munasiñapatx
taqi kunan yanaptʼistux.
Jupjam chuymanïpxañasaw,
sinttʼasirïñasaw.
Arumpis luratampis
khuyaptʼayapxapuniñasaw.
Pisinkirinakarus
mäkiw yanaptʼañasax.
Mä cristianon pantjasitap
yaqhanakar parlasiñax
jan waliruw apistaspax.
Respetasipxañasaw,
mayakirakïñasaw.
2. Chuymatpach munasitasatx
pampachasirïpxañasaw.
Jil kullakanakasarus
confiyasiñasaw.
Taqinis sumankañasaw
walpun munasipxañasax.
Chʼamachtʼasiñasatakis
tantachasiñasaw.
Juchan jaqïtas laykux
jan amuyasaw chuym ustʼaysnax.
Diosan luqtiriparux
sum uñjañasarakiw.
Jil kullakanakasampix
mä wawakiw jakañasax,
munasiñax qhanäñapaw.
Awkisat yatiqasax
munasirïpxañäniy.
(Uñxattʼarakismawa 1 Ped. 2:17; 3:8; 4:8; 1 Juan 3:11.)
^ ***sn 98 qʼuchu Diosan Reinopan jathap phawañäni***
98 qʼuchu
Diosan Reinopan jathap phawañäni
(Mateo 13:4-8)
1. Jutapxam, Diosar yupaychiri,
Diosar katuyatanaka.
Cristot yatiqasipxañäni,
luräwip phuqañataki.
Chiqa yatichäwxa phawañasaw
suma chuymaninakarux.
Taqi chuymasampi yatiyatasax
Jehová Diosaruw jachʼañchani.
2. Qalar uñtasit chuymaruwa
yaqhipa jathax purini.
Ukhaw kunjam amtanïpxisa
ukax yatisirakini.
Ukat akapach munañanakaw
yaqhipar aynachtʼayani.
Ukat yaqhip jathanakax wali qhan
suma chuymanakan jiltani.
3. Chʼamachasitasarjamawa
irnaqatasax utjani.
Munasiñanïñaw wakisi,
llampʼu chuymanïñaraki.
Qhana arumpis, sumat parlasas,
taqinir yanaptʼañasaw.
Waljaw cosechax utjanix, yaqhipax
patakarus mirtarakiniw.
(Uñxattʼarakismawa Mat. 13:19-23; 22:37.)
^ ***sn 125 qʼuchu Diosan uttʼayat irpirinakar istʼapxañäni***
125 qʼuchu
Diosan uttʼayat irpirinakar istʼapxañäni
(1 Corintios 14:33)
1. Diosan Reinopatxa taqpachaniruw
aka Uraqpachanxa yatiyasiski.
Irpirinakapsti Diosaw uttʼayix,
taqi chuymampiwa istʼapxañasax.
(Kutxatañataki)
2. Mayordomopampi ajayupampiw
alaxpach Diosaxa yanaptʼaskistu.
Uk jan armasawa arunakapat
taqi chuymasampi yatiyañasax.
(KUTXATAÑATAKI)
Dios Awkisaru taqi chuymampi
sum istʼapxañasaw.
Jan waltʼäwitsa jarkʼaqistuwa
wal munasirakistux.
(Uñxattʼarakismawa Luc. 12:42; Heb. 13:7, 17.)
^ ***sn 53 qʼuchu Mayachtʼat luqtapxañäni***
53 qʼuchu
Mayachtʼat luqtapxañäni
(Efesios 4:3)
1. Munasiñapat Diosasax
markapar jawskatasistux.
Mayachtʼat sum jakasiñax
kusiskañapuniw.
Munasiñampiwa
uñjasiraktan.
Lurañax waljaw utjaskix,
Jesusaw pʼiqtʼaskarakix,
ukhamax mä amtanikiw
Diosar luqtañasax.
2. Mä amtak luqtañatakix
Jah Diosar mayisiñasaw,
ukhamat mayninakampis
sum apasiñänix.
Wal ukax chuymasxa
qhanartayistu.
Taqi chuym munasiñänix
sumankañx katuqañäniw.
Yanaptʼapampiw mayachtʼat
wiñay luqtañänix.
(Uñxattʼarakismawa Miq. 2:12; Sof. 3:9; 1 Cor. 1:10.)
^ ***sn 45 qʼuchu ¡Nayrar sartapxañäni!***
45 qʼuchu
¡Nayrar sartapxañäni!
(Hebreos 6:1)
1. ¡Taqiniw nayrarux sartapxañasax!
Yatiyañatakis yatxataskakiñasaw.
Yatxattʼat jaqïñaswa Diosax munix,
jupaw yanaptʼistanix.
Taqinir yatiyapxañasaw,
Jesusaw uk jaytawayistux.
Wali suma saytʼatäskañatakix
mayisiñasapuniw.
2. ¡Taqiniw nayrarux sartapxañasax!
Jan axsarayasis yatiyir sarañasaw.
Jehová Dios Reyisar jachʼañchañasaw,
utat uta sarasax.
Supayax axsarañas munix,
jan saytʼas saraskakiñasaw.
Jesusax Reinopanx uttʼayatäxiw,
¡taqiniw yatiñapax!
3. ¡Taqiniw nayrarux sartapxañasax!
Lurañax utjaskiw, chʼamachtʼasipxañasaw.
Qullan ajayump irpayasiñasaw,
ukhaw kusisiñänix.
Taqi chuym jaysasir jaqirux,
wali sum yatichapxañasax.
Nayraruw ukhamat sum sartapxanix.
¡Chiqapax qhantʼañapaw!
(Uñxattʼarakismawa Fili. 1:27; 3:16; Heb. 10:39.)
^ ***sn 27 qʼuchu ¡Jehová Dios tuqit saytʼasim!***
27 qʼuchu
¡Jehová Dios tuqit saytʼasim!
(Éxodo 32:26)
1. Jan yatisax kʼari yatichäwimp
chʼamaktʼayataw sarnaqayätanx.
Chiqa Diosan Reinopat istʼasax
kusisitaw jakasxtanx.
(Kutxatañataki)
2. Kusiskañaw Diosar sum luqtañax,
arunakap yatiyir sarañas,
Dios Awkisan sutip jachʼañchañas,
tamapan yanaptʼañas.
(Kutxatañataki)
3. Ñanqha Supayax kunsay amtaskpan,
Jah Diosasaw arxataskistanix.
Jupanakaxa waljanïsipkpans,
Diosaw chʼam churistani.
(KUTXATAÑATAKI)
Jehová Dios tuqita
saytʼasiñamaw.
Uñjasiskätamwa,
arxatirimaw.
Suma arunaka
yatiyañamaw.
Apnaqäwipatsti
yatipxañapaw.
(Uñxattʼarakismawa Sal. 94:14; Pro. 3:5, 6; Heb. 13:5.)
^ ***w12 7/1 20-22 jananaka Jehová Diosan Qhanañchiripampiw parltʼaski ¿Jesusajj Diosäpachati?***
Jehová Diosan Qhanañchiripampiw parltʼaski ¿Jesusajj Diosäpachati?
JEHOVÁ DIOSAN QHANAÑCHIRINAKAPAJJ vecinonakapamp parlañjja wal munapjje. ¿Biblia toqet kuna jisktʼamas utjiti? Kuntï Jehová Diosan Qhanañchirinakapajj lurapki jan ukajj yatichapki uka toqet ¿kuna jisktʼamach utji? Ukhamächi ukhajja, jupanakar uñjkäta ukhaw jisktʼkasma. Jupanakajj taqe chuymaw qhanañchtʼapjjätam.
Kunjamsa Jehová Diosan Qhanañchirinakapajj parltʼapjje uk amuytʼañatakejja, uñjksnas ukham amuytʼañäni, Jehová Diosan Qhanañchiripajj Carmen satawa jupajj Susana sat mä mamaruw visittʼaski.
¿Cheqapunit Jehová Diosan Qhanañchirinakapajj Jesusat jan yatichäpki?
Susana: Jehová Diosan Qhanañchirinakapajj janiw Jesusat yatichapkiti sasaw pastoräjajj sapjjetu. ¿Ukajj cheqati?
Carmen: Cheqansa, nänakajj Jesusatjj yatichapjjtwa. Ukat jupar taqe chuym confiyasakiw qhespiyasna uksa yatipjjaraktwa.
Susana: Nayajj ukhamarak amuytjja.
Carmen: Ukhamajj panpachaniw ukham amuytanjja. Nayajj Carmen satätwa, ¿jumasti?
Susana: Susana satätwa.
Carmen: Ukhamajj waliki Susana. Inas jumajj akham amuyasksta, jumanakatï Jesusat yatichapjjstajja, ¿kunatarak jaqenakasti Jehová Diosan Qhanañchirinakapajj janiw Jesusat yatichapkiti sasin sapjjesti? sasa.
Susana: Jïsa, uk yatiñ munaskapuntwa.
Carmen: Cheqansa, nänakajj taqe chuymaw Jesusarojj confiyapjjta, ukampis kuntï jaqenakajj jupat sapki taqe ukanakarojj janiw creyipkti.
Susana: ¿Ukanakat qhanañchtʼitasmati?
Carmen: Walikiwa, yaqhepajja, Jesusajj aleq suma jaqekïnwa sasaw sapjje. Ukampis nänakatakejj janiw ukhamäkiti.
Susana: Nayatakis janirakiw ukhamäkiti.
Carmen: Ukansa pachparak amuytanjja. Ukat maysa toqetjja, kuntï Jesusajj Awkip toqet yatichkäna, ukar jaqenakajj mayjtʼayapjje ukarojja, janiw iyawsapkti.
Susana: ¿Ukampejj kamsañs munta?
Carmen: Walja religionanakajja, Jesusajj Diosawa sasaw yatichapjje. Inas jumar ukham yatichapjjarakstam.
Susana: Jïsa, Jesusampi, Diosampejj pachpakiwa sasaw pastoräjajj yatichapjjetu.
Carmen: Ukhamajj ¿kunatï Jesusat cheqäki uk yatjjatañatakejj kuntï Jesusajj jupa kikpat yatichkäna uk yatjjatañajj janit wakiskaspa?
Susana: Jïsa jupat yatjjatañajj askipunispawa.
¿Kuns Jesusajj yatichäna?
Carmen: Ukatakejj Biblian mä jiskʼa tʼaqap liytʼañäni, ukaw sum qhanañchistani. Amp suma aka Juan 6:38 uñjjattʼañäni ukanjja akham sasaw Jesusajj jupa pachpat säna: “Nayasti janiw alajjpachat munañajj lurasir jutkti, jan ukasti khitankitu ukan munañap luririw jutta” sasa. ¿Jesusatï Diosasapäna ukhajja, aka qellqatajj janit mayjakasapänjja?
Susana: ¿Kamsañs ukampejj munta?
Carmen: Amuytati, Jesusajj janiw nayan munañajj luririw alajjpachat jutta siskänti.
Susana: Jïsa, khitankitu ukan munañap luririw jutta sarakisä.
Carmen: Amuytʼañäni, Jesusajj Diosaspa ukajja, ¿khitis alajjpachat khithanpachänjja? Ukat ¿kunatsa istʼañapäna ukat munañaps phoqhañaparakïnjja?
Susana: Kuntï sañ munkista uk amuytwa. Ukampis janiw uka mä jiskʼa tʼaq liytʼasakejj Jesusajj janipuniw Diosakiti sasajj sisksnati.
Carmen: Kuntï mä kutejj Jesusajj siskarakïna uk amuytʼañasaspawa. Niya ukar uñtasitwa sarakïna ukajj Juan 7 jaljanwa jikjjatasi. ¿Mirä amp suma 16 jiskʼa tʼaqa liytʼasmati?
Susana: Kun janisti. “Jesusasti ukjjarojj sänwa: ‘Yatichäwejjajj janiw nayankkiti, jan ukasti khitankitu ukankiwa’.”
Carmen: Yuspära. Uka jiskʼa tʼaqarjamajja, ¿Jesusajj amuyupakti yatichänjja?
Susana: Janiwa, yatichäwijajj khitankitu ukankiwa sarakisä.
Carmen: Jïsa ukham siwa. Ukhamajj ¿khitis Jesusar khithanpachäna? ¿Kuntï yatichkäna ukjja khitis jupar yatichpachäna? ¿Janit jupat sipan jukʼamp jilïrikpachäna? Cheqansa, khithanki ukajj maynit jilïriwa.
Susana: ¡Wali wakiskirirakisä! Janipuniw uka jiskʼa tʼaqa liytʼirikatätti.
Carmen: Ukat kuntï Jesusajj Juan 14:28 jiskʼa tʼaqanjja siskäna ukats amuytʼarakismawa akham siwa: “Jumanakajj istʼapjjestawa: ‘Sarjjäwa, ukatsti wasitampiw jutä jumanakampïñataki’ siri. Cheqpachantejj munasipjjetasmajja: ‘Awkin ukaruw saraskta’ uk siri istʼasinjja kusisipjjasamänwa, jupajj nayatsa jukʼampïtap layku” sasa. Aka jiskʼa tʼaqarjamajja, ¿Jesusajj jupa pachpat kunjams amuyasïnjja?
Susana: Cheqasa, Awkejj nayat jilïriwa sarakisä. Ukhamajj Diosarojj jilïriparjamaw uñjpachäna.
Carmen: Cheqas ukhamawa. Jichhajj Mateo 28:18 jiskʼa tʼaqa liytʼarakiñäni. Ukanjja, Jesusajj arkirinakapar akham sänwa: “Nayar churatawa taqe munañanïñajja alajjpachansa, akapachansa” sasa. Ukhamajj ¿qalltatpach munañanïpuniyatwa sänti?
Susana: Janiwa, antisas churituwa sarakisä.
Carmen: Jïsa, ukampis Jesusatï Diosaspajja, ¿kunjamarak jukʼamp munañanïñ katoqaspansti? ¿Ukat khithirak churaspänsti?
Susana: Uk amuytʼañajaspawa.
¿Khithirus parlirïna?
Carmen: Jesusatï Diosaspajja, mayaw mayjajjarakispajja.
Susana: ¿Kunas mayjäspa?
Carmen: Kuntï Jesusan bautismopat Bibliajj parlkejja ukaw mayjäspa. Lucas 3:21, 22 jiskʼa tʼaqanak thaqtañäni. ¿Liytʼasmati?
Susana: “Juanajj taqe jaqeru bautisaskäna ukapachajja, Jesusajj bautisatarakïnwa; ukatsti jupa oración lurkïpanwa alajjpachajj jistʼartäna. Qollan ajayuwa jupjjaru saraqanirakïna qhanpacha mä palomar uñtata, ukatsti mä aruw alajjpachat istʼasïna: ‘Jumätaw nayan munat wawajajja, kawkïrirutejj nayajj ajlliskta ukajja’”.
Carmen: Amuytati, ¿Jesusajj bautisaskäna ukhajj kuns luräna?
Susana: Oraskänwa.
Carmen: Jïsa ukhamawa. Jesusatï Diosapajja, ¿khitirus oración mayiskpachäna?
Susana: Ukajj wali wakiskir jisktʼarakisä, pastorajaruw jisktʼä.
Carmen: Ukat yaqha toqetjja, akarakiw amuyañajj wakisispa, Jesusajj umat mistsuskäna ukhajja, mayniw alajjpachat parlanïna. ¿Kamsansa uk amuytati?
Susana: “Jumätaw nayan munat wawajajja, kawkïrirutejj nayajj ajlliskta ukajja” sasa.
Carmen: ¡Waliki! Ukhamajj Jesusatï Diosaspajja, ¿khitis alajjpachat taqe ukanak arsunpachäna?
Susana: Janipuniw uk amuyirïkatätti.
¿Kunatsa “Awki” ukat “Yoqa” satäpjjejja?
Carmen: Ukat yaqha toqet yatjjataskakiñajj utjaskakiwa. Kunjamtï liytʼawayktanjja, Jesusajj Diosaw Awkïjajja sasaw säna. Ukat bautisaskäna ukhajja, mä aruw alajjpachat akajj Wawäjawa sasin istʼasirakïna. Ukat Jesús pachpasa nayajj Diosan Yoqapatwa sarakïnwa. Amuytʼañäni, jumatï uka toqet jupanakajj kikpakipuniw sasin qhanañchtʼañ munitasma ukhajja, ¿kuna uñachtʼäwimpis qhanañchtʼitasma?
Susana: Pä jila sullkampit qhanañchtʼirismajja.
Carmen: Jïsa ukampïspawa, ukat inas kikpa uñnaqtʼan pä ispa wawanakat qhanañchtʼaraksna. Ukampis Jesusajja, Diosajj Awkijawa ukat nayasti Yoqapatwa sänwa. Ukampejj ¿kamsañs Jesusajj munpachäna?
Susana: ¡Ah...! jichhaw amuyjjtjja. Jesusajja, jupat sipansa jukʼamp jilïrita ukat jukʼamp munañanitwa parlaskänjja.
Carmen: Ukhampuniskiwa. Pä jila sullkat jan ukajj kikpa uñnaqtʼan ispa wawanakat amuytʼatamajj wali askiwa. Ukhamajj Jesusatï Diosamp nayampejj kipkakïptwa sasin yatichañ munaspän ukhajja, ¿janit uka pachpa uñachtʼäwimpi jan ukajj ukat sipans jukʼamp suma uñachtʼäwimp yatichkaspänjja?
Susana: Ukhamäspänwa.
Carmen: Ukampisa, Diosampi jupampejj kunjamsa apasipjje uk qhanachtʼañatakejja, Awki ukat Yoqa uka arunakwa apnaqäna.
Susana: Uka amuytʼäwejj wali askiwa.
Jesusan nayrïri arkirinakapajj ¿kunsa Jesusjjat yatichapjjäna?
Carmen: Janïr sarkasajja, yaqha toqetwa jumamp yatjjatañ munirista, ¿tiemponisktati?
Susana: Jïsa, mä jukʼa tiempojj utjaskituwa.
Carmen: Jesusatï Diosäspänjja, ¿arkinakapajj janit ukham yatichapkarakispänjja?
Susana: Cheqas ukhamäspänwa.
Carmen: Ukampis Biblianjja, janiw ukham yatichatapajj kawkhans uñstkiti. Antisas kamsasas apóstol Pablojj qellqatayna uk uñjañäni, jupajj Jesusan nayrïr arkiripänwa. Filipenses 2:9 jiskʼa tʼaqanjja, Jesusajj jiwjjäna ukat jaktjjarakïna uka qhepatjja, kunsa Diosajj luräna uk qhanañchi, akham siwa: “Diosajj juparojj wali jachʼaru[w] apti, mä suti churaraki, uka sutisti taqe sutit sipans wali jachʼarakiwa” sasa. Aka jiskʼa tʼaqarjamajja, ¿Diosajj kamachänsa Jesusampejja?
Susana: Diosajj juparojj wali jachʼaruw apti, sarakisä.
Carmen: Jïsa, ukhamawa. Ukhamajj Jesusatï janïr jiwkasajj Diosjamaspäna ukat Diosajj qhepat jukʼamp jachʼar aptjjäspäna ukhajja, ¿janit Diosat sipansa jukʼamp jilïrikaspänjja? ¿Diosat sipansa yaqha jukʼamp jilïrejj utjaspati?
Susana: Janiwa. Janiw kunäkipans utjkaspati.
Carmen: Ukhamajj kuntï jichhakam yatiqawayktan ukarjamajja, ¿Jesusajj Diosawa sasaw Bibliajj yatichi sasmati?
Susana: Janiwa, janiw ukham yatichkiti. Antisas Jesusajj Diosan Yoqapawa sarakisä.
Carmen: Ukampisa, nänakajja Jehová Diosan Qhanañchirinakapjamajja, janiw Jesusarojj wali jachʼar apktänti. Cheqasa Mesiasajj jiwatapampiw thakhi jistʼarawayi taqe jaqenak qhespiyasipjjañapataki.
Susana: Nayajj ukhamarak amuyta.
Carmen: Ukhamajj inas akham jisktʼasiñ wakischispa, niyakejay Jesusajj taqe jaqenakan juchanakap layku jiwawaychejja, ¿kunjamsa yuspäratas uñachtʼaysna?
Susana: Awisajj uk jisktʼasipunirïtwa.
Carmen: Jumatï munasmajja, yaqha uruw kuttʼanirista ukat kamsis Bibliajj uka jisktʼamar qhanañchañataki. ¿Mä semänaw aka horarjamajj utamankaskätati?
Susana: Jïsa, akankaskäwa.
Carmen: ¡Waliki! Ukhamajj mä semänaw jikisiñäni.
[Qhanañchäwi]
Uka toqet jukʼamp yatjjatañatakejja, ¿Kunsa Bibliax chiqpachapuni yatichi? sat libron 5 jaljapa uñjjattʼäta.
^ ***w13 7/1 14-15 jananaka Diosajj tʼaqhesir uñjkistu ukhajj ¿sinttʼaspachïstuti?***
JEHOVÁ DIOSAN QHANAÑCHIRIPAMPIW PARLTʼASKI
Diosajj tʼaqhesir uñjkistu ukhajj ¿sinttʼaspachïstuti?
Jehová Diosan mä Qhanañchiripaw vecinopampi parltʼaski. Uk uñjksnas ukham amuytʼañäni, Jehová Diosan Qhanañchiripajj Mishel satawa, jupajj Sofía sat mä warmiruw visittʼaski.
¿KUNATSA DIOSAJJ JAN WALINAK UTJAYPACHA?
Mishel: Kamisaki, vecinonakamampiw aka tratadot parltʼaskayäta. Akham pʼeqeñchäwiniwa ¿Kunatï chiqäki uk yatiñ munasmati?, akajj jumatakiwa.
Sofía: ¿Religionatti parli?
Mishel: Jïsa. Akanjja, sojjta jisktʼanakaw utji. ¿Kawkïr jisktʼatsa yatjjatañ...?
Sofía: Janiw kuns yatiñ munkti, nayampejj tiempok aptʼasïta.
Mishel: ¿Kunats ukham sista?
Sofía: Qhana arunjja, nayatakejj janjamakiw Diosajj utjkiti.
Mishel: Walik ukham qhana arumpejj sistajja, ukampis ¿ukhampunt nayratpach amuyayäta?
Sofía: Janiwa, wawäkasin iglesiarojj sarapuniriyätwa, ukampis jaya maranakaw jan sarjjti.
Mishel: Ukhamajj jaya maranakat jan sarjjta. Janirakis sum aruntasktantejjä, nayajj Mishel satätwa. ¿Jumasti?
Sofía: Nayajj Sofía satätwa.
Mishel: Waliki, ukhamajj uñtʼasiñäniwa.
Sofía: Walikiwa.
Mishel: Nayajj janiw kuntï Dios toqet amuykta uk munkir jan munkir nayjam amuyañamatak jutkti, ukampis may jisktʼañ munsma. ¿Kunas Diosan utjatapat pächasiytamjja?
Sofía: Mä kutejj mamajaw mä chijir purtʼasiwayi ukhat jichhakamajj 17 maranakäjjewa.
Mishel: ¡Ukajj wali llakkañarakisä! Ukat ¿sintti usuchjasiwayi?
Sofía: Ukhat jichhakamajj janiw sartirjamäjjeti.
Mishel: Ukhamajj wali chuyma ustʼataw jikjjataspachätajja.
Sofía: Jïsa. Ukatpï Diosat pächastjja. ¿Kunatsa Diosajj jan walinak utjaypacha? ¿Kunatsa tʼaqhesiyistu?
¿KUNATSA AKANAKAJJ UTJPACHA, SASIN JISKTʼASIÑAJJ WALIKÏSKPACHATI?
Mishel: Ukham jisktʼasiñajj janiw jan walïkiti. Maynejj tʼaqhesiski ukhajj ¿kunatsa ukham tʼaqhesiñanakajj utjpacha?, sasaw jisktʼasispa. Biblia qellqaskän uka tiempon jakiri taqe chuyma Diosar servirinakatjja, yaqhep chacha warminakajj ukhamanwa uñjasipjjarakïna.
Sofía: Ukhamajj ¿walikïskiti?
Mishel: Jïsa, uka toqet sum amuytʼañatakejj ¿kunjamsa mä profetajj jikjjatasïna uk yatjjatañ munasmati?
Sofía: Muniristwa.
Mishel: Jupajj Habacuc satänwa, ukat mä kutejj akham sasaw Diosar jisktʼatayna. Ukatakejj Biblia liytʼañäni Habacuc 1 jalja 2, 3 jiskʼa tʼaqanaka, ukan akham siwa: “Dios Tatay, ¿Kunapachkamasa arnaqasëjja yanaptʼama mayisajja, jumasti janirak istʼkitätati? ¿Kunapachkamasa arnaqasëjja aka tʼaqhesiñanakanjja, jumatejj jan nanakar qhespiyir jutkät ukkhajja? ¿Kunatsa ukataq llakisiñanaka, tʼaqhesiñanaka uñjayista?” sasa. ¿Uka pachpa jisktʼanak jisktʼasirïtati?
Sofía: Jïsa.
Mishel: Habacuc chachan ukham satapat Diosajj janiw coleraskänti, ni jukʼamp iyawsäwinïñamawa sasins siskänsa.
Sofía: Ukajj muspharkañarakisä.
JEHOVÁ DIOSAJJ TʼAQHESIÑANAK UÑISIWA
Mishel: Kunjamsa tʼaqhestan uk Diosajj uñjiwa ukat llakisirakiwa sasaw Bibliajj yatichi.
Sofía: ¿Kunjamarak llakisisti?
Mishel: Uk sum amuyañatakejj Biblia uñjjattʼañäni Éxodo 3:7 jiskʼa tʼaqa. ¿Liytʼasmati?
Sofía: Akham siwa: “Ukat Tatitojj sarakïnwa: Nayajja sumwa uñjta, kunjamtejj markajjajja, Egipton tʼaqhesipki ukjja. Ukhamarak uka wali munañani jaqenak causa arnaqasipjjatanakapsa istʼaraktwa, ukampis nayajj sum yatta jupanakan tʼaqhesitanakapjja”.
Mishel: Yuspära. Aka qellqatarjamajj ¿jaqenakan tʼaqhesitanakap Diosajj uñjpachati?
Sofía: Amuyatajj ukhamjamakiwa.
Mishel: Ukhamawa, ukampis janiw aleq ukhamak uñtankiti, jan ukasti kunjamtï niya tukuyarojj siskejja: “Nayajj sum yatta jupanakan tʼaqhesitanakapjja” sasaw qhanañchi. ¿Mä jan sinttʼasiri jan ukajj jan yäqasir Diosajj ukham saspati?
Sofía: Janjamakiw ukham siskaspati.
Mishel: Jïsa, maynir tʼaqhesiskir aleqak uñjañampi ukat uñjasin sinttʼasiñampejj janiw kikpäkiti ¿janich ukhamäki?
Sofía: Ukhamäskapuniwa.
Mishel: Janipun uk armasimti. Jichhajj kunjamsa markapar tʼaqhesiskir uñjasajj jikjjatasïna uk uñjarakiñäni. Ukatakejj Salmo 106:44 liytʼañäni, ukanjj akham siwa: “Ukampis Tatitojj ayqopjjatap uñtanïna, arnaqasitanakaparuw istʼäna” sasa. Ukhamajj ukham markapar tʼaqhesiskir uñjasajj ¿Diosajj chuym usuyaspachänti?
Sofía: Jïsa, chuymas ustʼataw jikjjataspachäna.
Mishel: Ukhamawa, Diosajj jiwasanakat wal llakisi ukat janiw tʼaqhesiskir uñjañ munkistuti. Jaqenakar tʼaqhesir uñjasajj Jupajj tʼaqhesirakiwa.
¿KUNATSA UKA JAN WALINAK JAN JANKʼAK TUKJKPACHA?
Mishel: Akamp yatjjatawaysnastï.
Sofía: Walikiwa.
Mishel: Diosajj qawqha chʼamanis uk Bibliajj akham qhanañchtʼi, amp suma ¿Jeremías 10:12 jiskʼa tʼaqa liytʼasmati?
Sofía: Walikiwa, akham siwa: “Tatitojj chʼamapampiw aka oraqe luri, amuytʼapampirakiw aka oraqsa saytʼayi, chʼikhi kankañapampiw alajjpachsa uskuraki.”
Mishel: Yuspära. Jichhajj mä jukʼa amuytʼañäni, ¿qawqha chʼamsa Diosajj alajjpacha ukat ukan utjki ukanak lurañatakejj wakispachäna?
Sofía: Wali chʼamaw munaspachäna.
Mishel: Jïsa taqe ukanak lurañatakejj Diosajj chʼamaniwa, ukhamajj ¿janit kuna jan walinakatï utjki ukanak tukjañataki jan ukajj chhaqtayañataki chʼamanïkarakpacha?
Sofía: Chʼamaniw sarakisä.
Mishel: Jichhajj mamamat amtañäni. ¿Kunatsa jupar tʼaqhesir uñjasajj wal chuym usuyasta?
Sofía: Kunattejj mamajawa ukat wal juparojj munasirakta.
Mishel: Jumatï añchhitpach qollañatak chʼamanïsma ukhajj ¿qollasmati?
Sofía: ¡Kun janisti!
Mishel: Ukhamajj ak sum amuytʼañäni. Diosajj tʼaqhesitas uñjiwa ukat ukham tʼaqhesiskatasat wal chuym ustʼayasi sasaw Bibliajj yatichi, ukat wali chʼamanirakiwa sasaw qhanañcharaki, ukhamajj Diosajj taqe jan walinak wal tukjañ munaski, ukampis mä suma amtanïtap laykuw jan jankʼak tukjkiti.
Sofía: Janipuniw kunapachas ukham amuyirïkatätti.
Mishel: Ukhamajj ¿kunatsa taqe jan walinak jan jankʼak tukjkpacha?
Sofía: Janiw kuns kamskiristi.
Mishel: ¿Janit uka toqet sum amuytʼañatakejj mayan kuttʼankirista? Celularamaw wawariski.
Sofía: Walikïspawa.
¿Biblia toqet kuna jisktʼamas utjiti? Kuntï Jehová Diosan Qhanañchirinakapajj lurapki jan ukajj yatichapki uka toqet ¿kuna jisktʼamach utji? Ukhamächi ukhajja, jupanakar uñjkäta ukhaw jisktʼasma. Jupanakajj taqe chuymaw qhanañchtʼapjjätam.
[Qhanañchäwinaka]
Uka toqet jukʼamp yatjjatañatakejja, ¿Kunsa Bibliax chiqpachapuni yatichi?, sat libron 11 jaljap uñjjattʼäta, ukajj Jehová Diosan Qhanañchirinakapan luratawa.
Mä jutïr yatichäwinwa kunatsa Diosajj tʼaqhesiñanak jan tukjpacha uka toqet qhanañchasiskani.
[14 janan foto]
^ ***w14 1/1 8-10 jananaka ¿Kunatsa Diosajj tʼaqhesiñanak jan jankʼak tukjkpacha?***
JEHOVÁ DIOSAN QHANAÑCHIRIPAMPIW PARLTʼASKI
¿Kunatsa Diosajj tʼaqhesiñanak jan jankʼak tukjkpacha?
Jehová Diosan mä Qhanañchiripaw vecinopampi parltʼaski. Uk uñjksnas ukham amuytʼañäni, Jehová Diosan Qhanañchiripajj Mishel satawa, jupajj Sofía sat mä warmiruw wasitampi visittʼaski.
TʼAQHESTAN UKHAJJ ¿KUNJAMAKIS DIOSAJJ JIKJJATASPACHA?
Mishel: Sofía ¡kamisaki! Walikpun utamankasktajja.
Sofía: Jïsa, jumar uñjasajj kusisiraktwa.
Mishel: Tʼaqhestan ukhajj kunjamakis Diosajj jikjjatasi uka toqetwa pasïrin parlaskayätanjja. Jaya tiempow ukham jisktʼasjjta sasaw saskayätajja, yamas mamaman mä chijir purtʼasitapatjja jukʼampiw ukham jisktʼasiyäta sarakiyätasä. Jichhajj mamamajj ¿kunjamäskisa?
Sofía: Awisajj walikïskiwa awisajj janiraki, ukampis jichhajj walikïskiwa.
Mishel: Walikjjay walikïskchi. Ukham jan walin uñjasiñajj wali chʼamäpachawa.
Sofía: Jïsa, ukajj ukhamawa, kunapachkamarak ukham tʼaqhesiskakiñäni sasaw awisajj jisktʼasta.
Mishel: Ukham jisktʼasitamajj walikïskiwa. Pasïrin parlaskayätan ukhajja, niyakejjay Diosajj wali chʼamanïchejja, kunatsa tʼaqhesiñ jan jankʼak tukjpacha sasaw jisktʼaskayäsma.
Sofía: ¡Ah jïsa! Amtasisktwa.
Mishel: Bibliajj uka toqet kamsisa uk janïr qhanañchtʼkasajja, pasïrin kunanakatsa parltʼawaytan uk mä qawqhanak amthaptʼañäni.
Sofía: Walikiwa.
Mishel: Nayraqatjja, Biblia qellqaskäna uka tiemponakanjja, suma chuyman mä chachaw ¿kunatsa Diosajj tʼaqhesiñanak jan jankʼak tukjpacha? sasin jisktʼasïna. Ukat Diosajj janiw jupar toqenoqkänti, jukʼamp iyawsäwiniñamawa sasas janirakiw siskänti, ukwa pasïrin yateqaskayätanjja.
Sofía: Nayajj uk janiw yatkayätti.
Mishel: Ukat Jehová Diosajj tʼaqhesktan ukhajj kunjamsa Jupajj jikjjatasi uksa yateqawayaraktanwa. Kunapachatï markapajj tʼaqheskäna ukhajja, Jehová Dios ‘Tatitojj ayqopjjatap uñtanïnwa, arnaqasitanakapsa istʼänwa’ sasaw Bibliajj qhanañchi saskayätanwa. Ukhamajja, Diosajj tʼaqhesitanakasjja, uñjiwa ukat sinttʼasirakistuwa.
Sofía: Ukhamajj sinttʼaspachistuya.
Mishel: Ukat niyakejjay Diosajj wali chʼamanïchejja, kunjamatsa jan walinak chhaqtayapuniniwa sasaw amuytʼawayaraktanjja.
Sofía: Ukpï jan sum amuyktejja, Jupatï jan walinak chhaqtayañatak chʼamanïchejja, ¿kunatsa jan jankʼak tukjpacha?
¿KHITIS CHEQ PARLASKÄNA?
Mishel: Bibliankir Génesis librot amuytʼañäni, Adanampin Evampin sarnaqäwipat ¿yattati?
Sofía: ¡Ah jïsa! Iglesianwa uk yatichapjjetu. Janiw mä qoqat manqʼapjjätati sasaw Diosajj säna, ukampis jupanakajj janiw istʼapkänti.
Mishel: Ukhamawa. Ukampis uka nayrajj kunas pasatayna uk yatjjatañäni, kunatsa jaqenakajj tʼaqhestan uka toqetwa qhanañchi. Génesis 3 jalja ukat 1 tʼaqat 5 tʼaqakam ¿liytʼasmati?
Sofía: Kun janisti, akham siwa: “Diosasti taqe animalanak lurkatayna ukanak taypinjja katarejj wali chʼikhïnwa taqe animalanakat sipansa, ukatsti warmiruw jisktʼäna akham sasa: ‘¿Ukhamajj Diosajj sapjjtamti: “Janiw kawkïri qoqan achunakapsa manqʼapjjätati” sasa?’ Warmisti ukjjarojj sarakïnwa: ‘Kawkïri qoqan achupatsa manqʼasipkakiristwa, chika taypinkki uka qoqan achunakapakwa janejj manqʼapkiristtejja. Diosasti sapjjarakituwa: “Janiw uka qoqan achupjja manqʼapjjätati ni llamktʼapjjätasa. Manqʼapjjäta ukhasti jiwapjjataw” sasa’. Kataristi warmirojj sänwa: ‘Janiw ukajj cheqäkiti, kʼariwa. Janiw jiwapkätati. Diosajj yatiwa, kunapachatejj jumanakajj uka qoqan achunakapata manqʼapjjasma ukkhajj yatipjjasmawa kunatejj askïki, ukhamarak ñanqhäki ukanakjja, ukatsti Diosjamäpjjasmawa’ sasa”.
Mishel: Yuspära. Uka jiskʼa tʼaqanakat amuytʼañäni. Eva warmiruw mä katarejj jan ukajj asirojj parljjayäna sasaw nayraqat qhanañchi. Ukat yaqha jiskʼa tʼaqanakanjja, Supayaw asiru toqnäm parläna sasaw qhanañcharaki. Ukat Supayajj kuna qoqattï Diosajj janiw manqʼapjjätati siskäna uka toqetwa Evar jisktʼäna. Jumanakatï jan istʼapkitäta ukhajj ¿kunaw pasani sasas Diosajj Adanampir Evampir säna?
Sofía: Jumanakajj jiwapjjätawa sasarakis sänjja.
Mishel: Jïsa ukhamawa. Ukjjarusti Supayajj Diosaruw kʼarintäna. Akham sänwa: “Janiw ukajj cheqäkiti, kʼariwa. Janiw jiwapkätati” sasa. Diosarojj kʼariwa sasaw säna.
Sofía: Uk janipuniw istʼirïkti.
Mishel: Kuntï Supayajj Diosjjat siskäna ukajj cheqati janicha ukajj tiempompiw yatisiñapäna. ¿Kunatäpachas uk yattati?
Sofía: Mmm... janiw yatkti.
Mishel: Akham amuytʼañäni. Nayajj jumat sipan jukʼamp chʼamanïtwa sasin sirisma ukhajja, ¿kunjamatsa ukajj cheqati janicha uk yatisma?
Sofía: Inas chʼam yantʼasiñ wakischispa.
Mishel: Ukaw wakisispa. Mä jathi qʼepi utjaspa ukat khitiy aptsna ukarjamaw khitis wali chʼamanïtan uk yatsna. Uk yatiñajj janiw chʼamäkaspati.
Sofía: Jïsa, amuytwa.
Mishel: Ukampis janiw honradökiti sasin jumat parlirista ukhajja, ukajj cheqati janicha uk yatiñajj ¿jukʼamp chʼamäjjaspajjaya?
Sofía: Jïsa, jukʼamp chʼamäspawa.
Mishel: Maynejj honradot janicha ukajj janiw aleq chʼam yantʼasisak yatiskaspati.
Sofía: Ukajj cheqäskapuniwa.
Mishel: Juman honradötam yatipjjañapatakejja, tiempow munasispa, ukhamat kunjam jaqëtas uk uñjapjjañapataki.
Sofía: Jïsa, ukajj walïspawa.
Mishel: Wasitampi Génesis libro uñjjattʼañäni. Nayaw Diosat sipan jukʼamp chʼamanïta ¿sasat Supayajj sispachäna?
Sofía: Janiw ukham siskänti.
Mishel: Uktï saspänjja, Diosajj jankʼakiw ukajj kʼarïtap uñachtʼayaspäna. Ukampis Diosajj janiw honradökiti sasaw Supayajj saskäna. Mä arunjja, Eva warmirojj akham siskaspas ukhamänwa: “Diosajj kʼarintasktamwa; nayaw cheq parlasksma” sasa.
Sofía: Ukham kʼarisitapastï.
Mishel: Diosajj wali yatiñaniwa ukatwa kuntï Supayajj siskäna uk qhanstañapatak tiempo churäna. Ukhamatakwa khitis jupanakat cheq parlaskäna ukajj yatisispäna.
¿KUNAMPSA SUPAYAJJ SISPACHÄNA?
Sofía: Ukhamajj Eva warmejj jiwjjäna ukhay Diosan cheq parlaskatapajj qhan amuyasjjpachänjja.
Mishel: Ukham sañjamäspawa. Ukampis Supayajj janiw ukak siskänti. Mayampi 5 jiskʼa tʼaqa uñjjattʼañäni. ¿Kunampsa Supayajj Eva warmir sispachäna?
Sofía: Uka qoqan achunakap manqʼapjjäta ukhajja, kunatï askïki, ukhamarak ñanqhäki uk yatipjjätawa sasaw säna.
Mishel: Ukhamawa, ukat manqʼantapjjasma ukhajja, “Diosjamäpjjasmawa” sasaw sarakïna. Ukampejj kunatï askïki ukanakatsa Diosajj jaqenakar jarkʼkaspa ukhamwa amuyayäna.
Sofía: ¡Ah!
Mishel: Uk sasajj Diosaruw kʼarintaskarakïna.
Sofía: ¿Kunjama? Janiw sum amuykti.
Mishel: Ukham sasinjja, Supayajj Diosan yanaptʼapajj janis wakiskaspa ukhamwa Evarojj amuyayäna ukat jiwasarus ukhamwa amuyayañ munistu. Jehová Diosajj kuntï Supayajj siskäna uk qhanstañapatakejj tiempwa Supayar churäna. Ukatwa mä qawqha tiempo aka oraqen apnaqañapatak jaytäna. Ukhamïpanwa jichhürunakan walja tʼaqhesiñanakajj utji, kunattejj Supayaw aka oraqjja apnaqaski, janiw Diosajj apnaqkiti. Ukampis suma yatiyäwinakaw utji.
Sofía: ¿Suma yatiyäwinaka?
Mishel: Jïsa, Bibliajj pä suma yatiyäwinakwa Diosat yatichistu. Mayajj akawa: kunapachatï tʼaqhesktan ukhajja, Jehová Diosajj uñjaskistuwa. Kuntï David reyejj qellqkatayna uk Salmo 31:7 jiskʼa tʼaqan liytʼañäni. Jupajj jakkäna ukhajj wal tʼaqhesïna ukampis kamsänsa Diosarojj uk uñjañäni. ¿Uka jiskʼa tʼaq liytʼasmati?
Sofía: Jïsa, akham siwa: “Khuyapayasiñam laykuw kusista, kʼuchirasirakta. Jumaw llakinakajj amuyistajja, jakañajjan chijinakap uñjaraktajja”.
Mishel: Davitajj wals tʼaqheskchïnjja, Jehová Diosajj jupar uñjaskatap yatiñajj wal chuymachtʼäna. Jehová Diosajj taqe kunwa uñjaski, kunanakas tʼaqhesiyistu uk jaqenakajj janis amuyapkchejja, Jupajj sumwa amuyistu. Uk yatiñajj ¿jumar chuymachtʼaraktamti?
Sofía: Jïsa, walpun chuymachtʼitu.
Mishel: Payïr suma yatiyäwisti akarakiwa: Diosajj janiw wiñayatak tʼaqhesiñas munkiti. Ukatwa Supayan apnaqat akapachajj niyaw tukjatäni sasin Bibliajj qhanañchi. Ukat kuna jan walinakatï tʼaqhesiyaskistu ukanaksa chhaqtayarakiniwa, kunatï mamitamarusa tʼaqhesiyki ukat jumarus tʼaqhesiyktam uksa chhaqtayjjarakiniwa. Diosajj niyaw taqe jan waltʼañanak chhaqtayjjani sasajj kunatsa sistan uk qhanañchtʼañatak maya seman jutirïsta ukajj ¿walikïspati?
Sofía: Jïsa, walikïspawa.
¿Biblia toqet kuna jisktʼamas utjiti? Kuntï Jehová Diosan Qhanañchirinakapajj lurapki jan ukajj yatichapki uka toqet ¿kuna jisktʼamach utji? Ukhamächi ukhajja, jupanakar uñjkäta ukhaw jisktʼasma. Jupanakajj taqe chuymaw qhanañchtʼapjjätam.
[Qhanañchäwinaka]
“Jehová Diosan Qhanañchiripampiw parltʼaski” siski uka yatichäwi Yatiyañataki julio 1, 2013 revista uñjjattʼäta. Ukat Internetanjja, www.jw.org/ay cheqanwa utjaraki.
Salmo 106:44 uñjjattʼäta.
Apocalipsis 12:9 uñjjattʼäta.
Juan 12:31; 1 Juan 5:19 uñjjattʼäta.
Jukʼamp yatjjatañatakejja, ¿Kunsa Bibliax chiqpachapuni yatichi? sat libron 9 jaljap uñjjattʼäta, uka qellqatajj Jehová Diosan Qhanañchirinakapan luratawa. Ukat Internetanjja, www.jw.org/ay cheqanwa utjaraki.
ayr_Latn zul_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn unk unk unk unk unk ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn unk ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ast_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn kea_Latn ayr_Latn ayr_Latn ayr_Latn grn_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn cym_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn bem_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn som_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn